SA BMC: Bordado: DOH kaipuhan magsumiter na kan budget para sa medical equipment\nSi Congresista Gabriel H. Bordado Jr. kan tercer distrito kan Camarines Sur hinagad na sa Departamento de Salud (DOH) na isumiter na nin amay sa Congreso an saindang budget sa gagamiton na fondo nganing ibakal nin mga medical equipment na kaipuhan sa world class na walong escalon na edificio kan Bicol Medical Center.\nAn congresista nakaolay si DOH Secretary Francisco Duque asin hinahagad kaini na dapat makaayon sa deliberasyon sa appropriation committee kan Camara-Baja an isusumiter an prosupuesto kan DOH para sa mga medical equipment kan BMC asin makabale ini sa 2019 national budget.\nSinabi ni Bordado na naheling niya mismo an kamugtakan kan pigsasabing world class na edificio kan hospital alagad mayo man nin laog masasayang sana an fondo kan gobierno kun dai matatawan prioridad kan DOH na mafondohan sa badget nurong taon.\nAn edificio pigbisita na ni Duque asin naheling niya na ‘’world class’’ alagad mayong mga facilidades asin medical equipment na kaipuhan kan sarong hospital.\nHahalaton ninda na pakatapos kan State of the Nation Address (SONA) ni Presidente Rodrigo Duterte sa huring semana kan Hulyo 2018, magkakaigwang hearing an Appropriation Committee sa Camara-Baja asin saiyang hahagadon na dapat makalaog sa badget an mga kaipuhan na facilidades asin medical equipment kan BMC, sabi pa ni Bordado.\nAn saro pang edificio na may limang escalon dai pang mga facilidades na pigprobaran nang gibohon si partial inauguration kan Emergency Room mga tolong semana an nakaagi alagad isinibog huli ta inabot nin tubig baha an groundfloor.\nNatuyawan ni dating Juez, Presidential Adviser for Bicol Affairs Marvel Clavecilla an limang escalon na edificio huli ta dai nadadapat ibugtak an Emergency Room sa 2nd floor envez dapat sa ground floor mantang digdi pigdadara an mga emergenciang pasyente.\nWalo, limang asin duwang edificiong escalon kan hospital pigfondohan kan nagtalikod na administrasyon ni Presidente Benigno Aquino III nin maabot sa on bilyon peso.


Divorce bill pigcoconsulta na sa tercer distrito kan CamSur\nAn controvercial na divorce bill sa Camara-Baja dinara na sa masa ni Congresista Gabriel H. Bordado Jr. kan tercer distrito kan Camarines Sur nganing direktang consultahon an mga residentes kan barangay bako lang debatehan kan mga lehislador envez makua an pulso kan publiko nganing darahon niya sa congreso an voces kan distrito asin saiyang babasehan an resulta kan survey sa pagvoto sa propuestong ley.\nSa enot na consultasyon nagpaheling tolos nin pagcontra an mayoria sa 500 na residentes hali sa limang barangay kan Canaman, Camarines Sur na nag-atendir sa tiripon na isinasabay na kan congresista sa saiyang pigpapadrenohan na medical mission sa mga barangay na ginibo kan Sabado, Febrero 24 sa covered court sa Poblacion, Canaman.\nIgwa man nagpabor na Mrs. alagad hinapot ni Bordado kun tano ta nag-uuyon sa divorce bill an paliwanag huli ta perang taon na siyang suway sa esposo.\nHali sa mga barangay kan Tibgaw, Baras, Pang-pang, Sta. Cruz asin Dinaga, gabos kan banwaan nin Canaman, CamSur an nag-aaprovetsar sa medical mission kan congresista na digdi niya kinua si pagkakataon nganing ipaliwanag sa residentes an isyu sa divorce bill antes hinapot kun siisay an nagpapabor asin nagcocontra na nagvoces an mayoria contra sa bill na pigpapadrenohan ni Congresista Edcel Lagman kan Albay asin co-authored si House Speaker Pantaleon Alvarez.\nAn kaparejong consultasyon ipapadagos ni Bordado sa saiyang paglibot sa tercer distrito kan Camarines Sur mantang piglalaoman na dadarahon na sa plenaryo an bill sa posibleng pag-enmienda asin pag-aprobar.\nAn saiyang mga staff sa District Office na pinamamayohan ni Ms. Glenda Dasco maconducir man nin survey afuera sa ginigibong consultasyon.\nSa entrevista kan Bicol Mail ki Alcalde Henry Ragodon na pusog nagcocontra sa bill asin presente sa medical mission asin consultasyon, sinabi kaini kun nagcocontra an saiyang kahimanwa sa divorce bill huli ta sinda maka-dios, religioso, nagtutubod sa doctrina kan dios bilang catolico asin mga conserbatibo an tawo digdi.\nAn House committee on population and family inaprobaran na an pagsararo kan apat na bills na minatugot sa divorcio asin pagpawara nin saysay sa kasal kan mag-agom.\nKabali sa mga nagpapadreno kan bill iyo sinda Congresista Ace Barbers kan Surigao asin an women’s group sa paagi kan Gabriela.\nSa propuesto ni Barbers kun an mag-agom limang taon nang nagsuwayan saro na ini sa isyu nganing pawarang bisa an saindang kasal, mantang an Gabriela pigtutulod na dapat enmiendahan an ibang porsyon kan Family Code. (dpaureus)


Bakong dahilan na mayong aagihan an mga nagkakayod na tricycle kun sinda tinutugotan kan mga lokal na gobierno sa saindang franquicia na kakabali sa saindang ruta iyo an national road.\nSi Provincial Director Melody Relucio kan Department of Interior and Local Government (DILG) sa Camarines Sur nagpahayag kinakaipuhan sanang magpanday nin regulatory measure para sa marikas na solusyon sa tahaw kan direktiva kan saindang opisina central na dapat estrikto nang iimplementar kan LGUs an pagbawal sa mga nagkakayog na tricycle sa national highway.\nKun an ordinansa an franquicia puedeng magruta sa national road puedeng enmiendahan kan sanggunian bayan alagad puedeng igwang ‘exemption’ alagad kaipuhan sana na ma-regulate an ruta kan tricycle, sabi pa kan DILG officer.\nAn direktiva kan DILG base sa mga pinapaluwas na datus kan Philippine National Police asin Land Transportation Office na halangkaw an caso kan nagiging causa nin mga aksidente sa national highway iyo an tricycle.\nSinabi pa ni Relucion dapat magcrear nin task force an mga lokal na gobierno nganing adalan an pag-isyu nin franquicia, ini iyo an maadal kan ruta asin plano nganing maprotehiran an pagkayog huli ta delicado sinda sa mga aksidente sa national highway.\nBako lang sa proteksyon kan mga tsuper maging sa ridding public sagcod na dapat linawon an policia sa mga pinagbabawal na tinampo.\nMaging si Regional Director Noreen Lutey kan LTO enot nang nagpahayag sa Bicol Mail na igwang mga ordinansa an LGU na tinutugotan an tricycle kabali sa saindang ruta an national highway.\nAn madaling solusyon digdi enmiendahan an ordinansa kan sanggunian bayan, sabi pa kan LTO.


MORMON TSAPTER 2\nSi Mormon an namayo sa mga armada kan mga Nephita--- Dugon asin pagralaban-laban naglakop sa kadagaan--- An mga Nephita nagngoroyngoy asin nagmurundo na kaiba an kakulugan kan mga pinagsumpa--- An saindang aldaw nin grasya naglipas na--- Si Mormon an nakakua kan mga lamina ni Nephi--- An mga giyera nagpadagos.\nAsin ini nangyaring naglipas na sa kaparehong taon nagkaigwa nin pagpopoon nin sarong giyera giraray sa tahaw kan mga Nephita asin mga Lamanita. Asin maski na ngani na ako saro pa sanang hoben, na dakula sa paghawakon; kun kaya an mga katawohan ni Nephi nagnombra sakuya na ako an dapat nindang magin lider, o an lider kan saindang armada.\n2 Kun kaya ini nangyaring naglipas na sa sakuyang ika-desisais na taon ako nangenotan bilang pamayo kan armada nin mga Nephita, laban sa mga Lamanita; kun kaya tulong gatos asin beynte asin anom na taon an naglipas na.\n3 Asin ini nangyaring naglipas na sa ika-tulong gatos asin beynte asin pitong taon an mga Lamanita nag-arabot sa samuya na may grabe na gayong kapangyarihan, na tangani baya na sinda an nakapagtanyog kan sakuyang mga armada; kun kaya sinda harabong makipaglaban, asin sinda nagpopoon na mag-atras pasiring sa norteng parte nin nasyon.\n4 Asin ini nangyaring naglipas na kami nakaabot sa siyudad nin Angola, asin samuyang pinagsakop an siyudad, asin naghimo nin mga preparasyon tanganing idepensa an samuyang mga sadire kontra sa mga Lamanita. Asin ini nangyaring naglipas na samuyang pinakusog an siyudad sa abot kan samuyang kusog; pero maski na ngani kaining gabos nyamong mga pampakusog an mga Lamanita nag-atake samuya asin pinagdaog kami paluwas sa siyudad.\n5 Asin sainda pa kaming pinagdaog giraray paluwas sa kadagaan ni David.\n6 Asin kami nagpadagos sa pagmartsa asin nakaabot sa kadagaan nin Joshua, na yaon sa mga kasagkoran nin sulnupan sa may baybayon.\n7 Asin ini nangyaring naglipas na samuyang pinagtipon an samuyang mga katawohan sa mabilison na paaging posible, na tanganing samuya sindang mapagkasararo bilang sarong hawak.\n8 Pero hilnga, an kadagaan pano nin mga tulisan asin nin mga Lamanita; asin maski na ngani sa dakulang kapahamakan na naka-omang sa samuyang mga katawohan, sinda nagsorolsol kan saindang mga mararaot na nagkaginibohan; kun kaya nagkaigwa nin madugo asin an kariribokan nagkalat sa bilog na lalawgon nin kadagaan, pareho sa parte kan mga Nephita asin man sa parte kan mga Lamanita; asin idto sarong kumpletong rebolusyon sa bilog na lalawgon nin kadagaan.\n9 Asin ngonian, an mga Lamanita igwa nin sarong hade, asin an saiyang pangaran iyo si Aaron; asin siya nag-atake samuya na may armada nin kuwarenta asin apat na ribo. Asin hilnga, ako nakilaban saiya na may kuwarenta asin duwang ribo. Asin ini nangyaring naglipas na dinaog ko siya kan sakuyang armada na siya nagdulag sa atubangan ko. Asin hilnga, an gabos na ini nangyari, asin tulong gatos asin treyntang taon an nakalipas na.\n10 Asin ini nangyaring naglipas na an mga Nephita, nagpoon sa pagsorolsol kan saindang mga kadaendatahan, asin nagpopoon sa pagngangayo-ngayo segun sa pinagpropesiya ni Samuel an propeta; nin huli ta hilnga mayong tawo an makapagtago kan bagay na pagsadire niya, para sa parahabon, asin mga tulisan, asin mga paragadan, asin kan arte sa pagmadyik, asin kan huklob na yaraon na sa kadagaan.\n11 Kaya nagkaigwa nin pagpopoon nin sarong pagkamundo asin pagtatangis sa bilog na kadagaan nin huli kaining mga bagay, asin mas lalo na sa pag-iriba kan mga katawohan nin Nephi.\n12 Asin ini nangyaring naglipas na kan ako, si Mormon, nahiling an saindang pagtatarangis asin kan saindang kamondoan asin kan saindang pagkamundo sa atubangan nin Kagurangnan, an sakuyang puso nagpoon na mag-ogma sa laog kan sadire ko, nakaaram kan mga pagkaherak asin halabang pagtitios nin Kagurangnan, kun kaya naghuhuna-huna an Siya magigin maheherakon sa sainda na tangani baya sinda giraray magigin sarong matanuson na mga katawohan.\n13 Pero hilnga ining sakuyang kaogmahan daeng kamugtakan, nin huli ta an saindang pagmumundo bako man palan para sa pagsosolsol, nin huli sa karahayan nin Diyos; pero idto baya pagmumundo para sa mga kondenado, nin huli ta an Kagurangnan dae nanggad magtutugot sainda na makakua nin kaogmahan sa kasalanan.\n14 Asin sinda dae nagdulok ki Jesus na may mga mamondoong puso asin mga mahuyong espiritu, pero saindang pinagsumpa an Diyos, asin nagmawot na magadan. Daeng pagkukulang sinda makikipaglaban sa espada para sa saindang mga buhay.\n15 Asin ini nangyaring naglipas na an sakuyang kamondoan nagbalik sa sakuya giraray, asin sakuyang nahiling na an aldaw nin grasya naglipas na kaiba ninda, pareho sa pantemporal asin pan-espirituwal; nin huli ta sakuyang nahiling na rinibo sainda an nagkaguruyod pababa sa bukas na pagrerebelde laban sa saindang Diyos, asin pinagtiripon-tipon na garong kalapaan sa lalawgon kaining kadagaan. Asin kaya tulong gatos asin kuwarenta asin apat na taon an nakaagi na.\n16 Asin ini nangyaring naglipas na sa ika-tulong gatos asin kuwarenta asin limang taon na an mga Nephita nagpopoon na magdurulag sa atubangan kan mga Lamanita; asin sinda pinagralamag sagkod na sinda nakaabot sa kadagaan nin Jashon, bago pa man sinda posibleng makapagpa-untok sainda sa saindang pag-atras.\n17 Asin ngonian, an siyudad nin Jashon haranihon sa kadagaan na kun saen si Ammaron pinagdeposito an mga rekord para sa Kagurangnan, na tangani baya na an mga ini dae nanggad madestroso. Asin hilnga ako nagpaduman na uyon sa tataramon ni Ammaron, asin pinagkua an mga Lamina ni Nephi, asin naghimo nin saro pang rekord na uyon sa mga tataramon ni Ammaron.\n18 Asin sa mga Lamina ni Nephi ako naghimo nin saro pang bilog na kasaysayan kan gabos na karigsokan asin mga abominasyon; pero sa ibabaw kaining mga lamina ako nagsurat na makagibo nin saro pang bilog na estorya kan saindang mga karigsokan asin mga abominasyon, nin huli ta hilnga sarong padagos na eksena nin karigsokan asin mga abominasyon iyo an sakuyang nagkahiriling magpoon pa kan ako makanuod na makapag-isip-isip sa mga dalan nin tawo.\n19 Asin herak man ako nin huli kan saindang karigsokan; nin huli ta an sakuyang puso pinagpano nin kamondoan nin huli kan saindang karigsokan, sa bilog kong aldaw; daeng pagkukulang, ako nakakaaram na ako itataas sa huring aldaw.\n20 Asin ini nangyaring naglipas na sa taon na ini an mga katawohan ni Nephi giraray pinaghahanap asin pinagpaharale. Asin ini nangyaring naglipas na kami nagharale sagkod na kami makaabot sa may norteng parte pasiring sa kadagaan na pinag-aapod na Shem.\n21 Asin ini nangyaring naglipas na samuyang pinagpakusog an siyudad nin Shem, asin samuyang pinagtitiripon-tipon an samuyang mga katawohan habang ini posible pa, na baya samuyang mailigtas sinda gikan sa pagkapahamakan.\n22 Asin ini nangyaring naglipas na sa ika-tulong gatos asin kuwarenta asin anom na taon sinda nagpopoon na mag-aratake samuya giraray.\n23 Asin ini nangyaring naglipas na ako nagtaram sa sakuyang mga katawohan, asin pinagkaolay sinda na may kusog na enerhiya, na sinda may kusog na magtindog sa atubangan nin mga Lamanita asin makipaglaban para sa saindang mga agom, asin sa saindang mga kaarakian, asin sa saindang mga kaharongan, asin sa saindang mga estaran.\n24 Asin an sakuyang mga tataramon na nakapaghikayat sainda na magmakusog, na tangani baya na sinda dae magdurulag gikan sa pakikipaglaban sa mga Lamanita, kund makipaglaban na may kakusugan kontra sainda.\n25 Asin ini nangyaring naglipas na kami nakipaglaban na may armada nin treynta mil kontra sa armada na singkuwenta mil. Asin ini nangyaring naglipas na kami nakipag-atubang sainda na may grabeng kakusugan nin boot na tangani baya sinda nagdurulag gikan sa pakipaglaban sa samuya.\n26 Asin ini nangyaring naglipas na kan sinda nagdurulag na samuyang pinagralamag sinda kairiba kan samuyang mga armada, asin naabutan sinda giraray, asin pinagdaog sinda; daeng pagkukulang na an kusog nin Kagurangnan mayo sa samuya; iyo, kami pinabayaan sa samuyang mga sadire, na an Espiritu nin Kagurangnan dae nakiiba sa samuya; kun kaya kami nagin maluluya na arog sa samuyang mga katugangan.\n27 Asin an sakuyang puso nagmundo nin huli kaining dakulaon na kalamidad kan sakuyang mga katawohan, nin huli kan saindang mga karigsokan asin kan saindang mga karumputan. Pero hilnga, kami nakipaglaban kontra sa mga Lamanita asin mga tulisan nin Gadianton, hanggan samuyang nagkabarawi giraray an mga kadagaan kan samuyang kamanahan.\n28 Asin an ika-tulong gatos asin kuwarenta asin siyam na taon an nakaagi na. Asin sa ika-tulong gatos asin singkuwentang taon kami naghimo nin sarong kasunduan sa mga Lamanita asin sa mga tulisan nin Gadianton, na kun kaya samuyang pinagbaranga-banga an mga kadagaan na samuyang kamanahan.\n29 Asin an mga Lamanita pinagtao sa samuya an kadagaan panorte, iyo, magin an hayakpit na agihan na pasiringon sa kadagaan patimog. Asin samuyang ipinagtao sa mga Lamanita an gabos na kadagaan patimog.\n# posted by Unknown @ 6/22/2006 10:22:00 AM\nSi Ammaron nagtugon ki Mormon manungod sa mga sagradong mga rekord--- An giyera nagpoon sa tahaw nin mga Nephita asin mga Lamanita--- An tulong Nephita pinagkua nang paharayo--- Karigsokan, daeng pagtubod, mga pagkaraw, asin huklob nagtagal.\nAsin ngonian, ako, si Mormon, naghimo nin sarong rekord kan mga bagay na pareho kong nahiling asin nadangog, asin pinag-apud ning Libro ni Mormon.\n2 Asin sa panahon na si Ammaron nagtago kan mga rekord para sa Kagurangnan, siya nagdulok sakuya, (ako habang mga sampulong taon an edad, asin ako nagpoon na mag-adal nin mga bagay sa manera kan kadunungan kan sakuyang mga katawohan) asin si Ammaron nagsabi sa sakuya: Ako nag-isip na ika sarong mabooton na ake, asin madalion sa pag-obserba;\n3 Kun kaya, sa panahon na ika magin beynte asin apat na taon na an edad ako nagmamawot na saimong paggigiromdomon an mga bagay na saimong na-obserbaran manungod kaining mga katawohan; asin sa panahon na ika makaabot na sa edad na ini magduman ka sa kadagaan nin Antum, duman sa sarong buro-bukid-bukid na pag-aapudon na Shim; asin duman sakuyang pinagtago para sa Kagurangnan an gabos na sagradong mga pinag-ukit manungod kaining mga katawohan.\n4 Asin hilnga, saimong kukuahon an mga lamina ni Nephi para sa saimong sadire, asin an iba saimong ipagwalat sa lugar na kun saen yaon sinda; asin saimong iukit sa mga lamina ni Nephi an gabos na mga bagay na saimong na-obserbaran manungod kaining mga katawohan.\n5 Asin ako, si Mormon, bilang sarong mako-apo ni Nephi, (asin an pangaran kan sakuyang ama iyo si Mormon) ako nakagiromdom sa mga bagay na si Ammaron an nagsugo sakuya.\n6 Asin ini nangyaring naglipas na ako, mga onse anyos an edad, pinagdara kan sakuyang ama pasiring sa kadagaan sa may timog na parte, sagkod sa kadagaan nin Zarahemla.\n7 An bilog na lalawgon nin kadagaan nagin pano-pano na nin mga pagharongon, asin an mga katawohan haros kadakulon na an bilang, na garo baga sinda arog na sa baybay kan dagat.\n8 Asin ini nangyaring naglipas na sa taon na ini nagkaigwa nin pagpopoon nin sarong giyera sa mga katahawan nin mga Nephita, na konsistido kan mga Nephita asin mga Jacobita asin mga Josephita asin mga Zoramita; asin an giyerang ini iyo sa katahawan kan mga Nephita, asin mga Lamanita asin mga Lemuelita asin mga Ishmaelita.\n9 Ngonian an mga Lamanita asin an mga Lemuelita asin mga Ishmaelita pinag-apod nang mga Lamanita, asin an duwang partido iyo an mga Nephita asin mga Lamanita.\n10 Asin ini nangyaring naglipas na an giyera nagpoon sa pag-iriba ninda sa mga kasagkoran kan Zarahemla, sa may katubigan kan Sidon.\n11 Asin ini nangyaring naglipas na an mga Nephita nagtiripon-tipon na magkasararo nin sarong dakulaon na numero nin mga tawo, magin ini nagsobra sa numero na treynta mil. Asin ini nangyaring naglipas na sinda nagkaigwa sa taon man sanang idto nin nagkapirang mga ralabanan, na kun saen an mga Nephita an nagdaog sa mga Lamanita asin nakagadan nin kadakul sainda.\n12 Asin ini nangyaring naglipas na an mga Lamanita pinag-atras an saindang mga plano, asin nagkaigwa nin katuninongan na nagdanay sa kadagaan; asin an katuninongan nagdanay sa laog nin apat na taon, na dae nagkaigwa nin pagbulos nin dugo.\n13 Pero an karigsokan na nagpadagos sa lalawgon kaining bilog na kadagaan, na tangani baya an Kagurangnan pinagkua paharayo an saiyang mga namumutan na desipulos, asin an mga gibong milagro asin an pagbubulong pinag-untok na nin huli sa kadaendatahan kan mga katawohan.\n14 Asin dae nagkaigwa nin mga regalo gikan sa Kagurangnan, asin an Banal na Espiritu dae nag-abot sa kiisay man, nin huli kan saindang karigsokan asin daeng pagtubod.\n15 Asin ako, mga kinse anyos na an edad asin yaon baga sa sarong matuninong na isip, kun kaya ako pinagbisita nin Kagurangnan, asin nakanamit asin nakaaram sa karahayan ni Jesus.\n16 Asin ako naghingoha sa pagbalangibog sa mga katawohang ini, pero an sakuyang nguso pinagtikom, asin ako pinagbawalan na ako dapat pang magbalangibog sa sainda; nin huli ta hilnga sinda nagtuyong magrebelde laban sa saindang Diyos; asin an mga namumutan na mga desipulos pinagkua na paharayo paluwas sa kadagaan, nin huli kan saindang kadaendatahan.\n17 Pero ako nagpawalat sa pag-iriba ninda, pero ako pinagbawalan na magbalangibog pa sa sainda, nin huli sa katagasan kan saindang mga puso, asin ta nin huli sa katagasan kan saindang mga puso an kadagaan pinagsumpa nin huli sa saindang kamugtakan.\n18 Asin ining mga tulisan nin Gadianton, na pag-iriba kan mga Lamanita, iyo an namerwisyo sa kadagaan, na tangani baya na an mga namamanwaan diyan nagpoon sa pagtago kan saindang mga kayamanan sa daga; asin sinda nagin mahilwason, nin huli ta an Kagurangnan an nagsumpa kan daga, na tanganing dae ninda makakaputan, ni ipagtago sa sainda giraray.\n19 Asin ini nangyaring naglipas na nagkaigwa nin mga parakaraw; asin mga huklob, asin mga mahika; asin an kapangyarihan kan sarong maraot naglakop sa bilog na lalawgon nin kadagaan, magin sagkod sa pagkautob sa bilog na mga tataramon ni Abinadi, asin man ni Samuel an Lamanita.\n# posted by Unknown @ 6/22/2006 08:01:00 AM\nIKAAPAT NA LIBRO NI NEPHI\nAN LIBRO NI NEPHI\nNa iyo an ake ni Nephi – saro sa mga desipulos ni JesuCristo.\nSarong kasaysayan kan mga katawohan ni Nephi, uyon sa saiyang rekord.\nAn mga Nephita asin mga Lamanita gabos nagkabarag-o sa Simbahan ni Cristo--- Sinda igwa nin gabos na bagay na pinagkasararo, naggibo nin mga milagro, asin nag-arasenso sa kadagaan--- Pagkatapos nin duwang siglo mga pagkakabaranga, mga karaotan, mga palsong simbahan, asin mga persekusyon nangyari--- Pagkatapos nin tulong gatos na mga taon pareho na an mga Nephita asin an mga Lamanita nagin daendata--- Ammaron iyo an nagtago kan sagradong mga rekord.\nAsin ini nangyaring naglipas na sa ika-trenta asin anom na taon, an nakaagi na, asin man an ika-trenta asin lima, asin hilnga an mga desipulos ni Jesus nagporma nin simbahan ni Cristo sa bilog na mga kadagaan na nakapalibot. Asin habang kadakul an nagdudulok sa sainda, asin sinda tunay na nagsosolsol kan saindang mga kasalan, pinagbunyagan sa pangaran ni Jesus; asin sainda man na pinagresibe an Banal na Espiritu.\n2 Asin ini nangyaring naglipas na sa ika-trenta asin anom na taon, an mga katawohan nagkabarag-o para sa Kagurangnan, sa bilog na lalawgon nin kadagaan, pareho sa mga Nephita asin mga Lamanita, asin dae nagkaigwa nin pag-iiriwal-iwal asin pagkokorontrahan sa pag-iriba ninda, asin an lambang tawo hustong nakikipagtusay sa lambang saro.\n3 Asin sinda nagkaigwa nin pagkapantay-pantay sa gabos na mga pag-iriba ninda; kun kaya mayong mayaman asin pobre, uripon o libre, pero sinda gabos hinimong libre, asin mga kaparte sa langitnon na regalo.\n4 Asin ini nangyaring naglipas na sa ika-trenta asin pitong taon nag-agi man, asin nagkaigwa pa man giraray nin padagos na katuninongan sa kadagaan.\n5 Asin nagkaigwa nin dakula asin makangangalas na mga gibo na ipinahiling kan mga desipulos ni Jesus, na tangani baya na sinda nakapagpaomay nin may kamatean, asin nakapagbuhay nin gadan, asin nagkausa na an pilay makalakaw, asin an buta makaresibe kan saindang panhiling, asin an bungog na makadangog; asin gabos na manera nin mga milagro an saindang pinaggigibo sa pag-iriba nin kaarakian nin mga tawo; asin mayo sindang ginibong mga milagro laen lang na ini sa pangaran ni Jesus.\n6 Asin kaya an ika-trenta asin walong taon an naglipas, asin man an ika-trenta asin siyam, asin ika-kuwarenta asin enot, asin an ika-kuwarenta asin ikaduwa, iyo, magin sagkod sa ika-kuwarenta asin siyam na taon an naglipas, asin man an ika-singkuwenta asin enot, asin an ika-singkuwenta asin duwa; iyo, asin magin sagkod sa ika-singkuwenta asin siyam na taon an naglipas.\n7 Asin an Kagurangnan pinagpa-asenso sindang gayo sa kadagaan; iyo, na tangani baya na sinda nagturugdok nin mga siyudad giraray kun saen nagkaigwa kaidto nin mga siyudad na nagkasurulo.\n8 Iyo, magin idtong bantog na siyudad nin Zarahemla na saindang pinagkausang maitugdok giraray.\n9 Pero igwang kadakul na mga siyudad na nagkarulubog, asin mga tubig an nagribay kaini; kun kaya an mga siyudad na ini dae nanggad maikabalik na.\n10 Asin ngonian, hilnga, ini nangyaring naglipas na an mga katawohan kan Nephi nagin makusugon, asin mabilison na nagdakul na gayo, asin nagin sarong mahusayon asin magayunon na mga katawohan.\n11 Asin sinda nag-aragoman, asin pinagtatao sa pag-aaragoman, asin pinagbendisyunan uyon sa kadakulaan nin mga promisa na an Kagurangnan mismo an naghimo sa sainda.\n12 Asin sinda dae na naglakaw sa mga gibo asin ordinansa kan ley ni Moises; pero sinda naglalakaw sa mga kasugoan na saindang naresibe gikan sa saindang Kagurangnan asin saindang Diyos, nagpapadagos sa pag-ayuno asin pagpangadye, asin pirmeng nagtitiripon-tipon gabos sa pagpapangadye asin sa pagdangog kan tataramon nin Kagurangnan.\n13 Asin ini nangyaring naglipas na daeng pag-iiriwal-iwal sa pag-iriba kan gabos na mga katawohan, sa bilog na kadagaan; pero nagkaigwa nin darakulang mga milagro na ipinahiling sa pag-iribang mga desipulos ni Jesus.\n14 Asin ini nangyaring naglipas na sa ika-sitenta asin enot na taon an nakaagi na, asin man an ika-sitenta asin duwang taon, iyo, asin sa kasayunan, sagkod sa ika-sitenta asin siyam na taon an nakaagi na; iyo, magin sanggatos na taon an nakaagi, asin an mga desipulos ni Jesus, na saiyang nagkapirili, gabos nagduruman na sa paraiso nin Diyos, laen lang sa tulo na nagkawaralat; asin nagkaigwa nin iba pang mga desipulos na pinag-ordinahan na saindang karibay; asin man kadakul na sa henerasyon na idto an garadan na.\n15 Asin ini nangyaring naglipas na dae nin pag-iiriwal-iwal sa kadagaan, nin huli sa pagkamoot sa Diyos na nag-eerok sa mga puso nin mga katawohan.\n16 Asin dae nagkaigwa nin mga iringgitan, ni aranggutan, ni mga kariribokan, ni mga prostituta, ni mga urutikan, ni mga panggagadan, ni anuman na manera nin kalaswaan; asin seguradong dae na nangyari an sarong maogmahon na mga katawohan sa pag-iriba kan gabos na mga katawohan na pinaglalang kan kamot nin Diyos.\n17 Daeng mga tulisan, ni mga paragadan, ni nagkaigwa nin mga Lamanita, ni anuman na manera nin mga –itas; kundi sinda nagkasararo, mga kaarakian ni Cristo, asin mga paramana sa kahadean nin Diyos.\n18 Asin guranong gayo sinda pinagbendisyunan! Nin huli ta an Kagurangnan nagbendisyon sainda sa bilog nindang mga kaggibohan; iyo, magin sinda pinagbendisyunan asin pinagpa-asenso hanggan sa ika-sanggatos asin sampulong taon an nag-agi na; asin an enot na henerasyon gikan ki Cristo nagkaagi na, asin dae nagkaigwa nin pag-iiriwal-iwal sa bilog na kadagaan.\n19 Asin ini nangyaring naglipas na si Nephi, siya na iyo an nagtago kaining huring mga rekord, (asin saiyang pinagtago ini kairiba an mga lamina ni Nephi) nagadan asin an saiyang akeng lalake na si Amos iyo an nagtago karibay niya; asin saiya ining pinagtago kairiba an mga lamina ni Nephi man.\n20 Asin saiya ining pinagtago otsenta asin apat na taon, asin igwa pa man nin katoninongan sa bilog na kadagaan, laen lang kaining saditon na parte kan mga katawohan na nagrebelde gikan sa simbahan asin pinagdara sa sadire ninda an pangaran kan mga Lamanita; kun kaya nagpoon na nagkaigwa naman nin mga Lamanita giraray sa kadagaan.\n21 Asin ini nangyaring naglipas na si Amos nagadan man, (asin kaidto ika-sanggatos asin nobenta asin apat na taon gikan sa pag-abot ni Cristo) asin an saiyang akeng lalake na si Amos iyo an nagtago kaining mga lamina ni Nephi; asin ini man pinagsurat sa libro ni Nephi, na yaon sa librong ini.\n22 Asin ini nangyaring naglipas na dos siyentos na taon an naglipas na; asin an ikaduwang henerasyon gabos naglipas na laen lang sa kadikit na tada.\n23 Asin ngonian ako, si Mormon, nagmawot na kamo dapat na makaaram na an mga katawohan nagparadakol, na tangani baya sinda nagparakalat sa bilog na lalawgon nin kadagaan, asin na sinda nagin mayamanong gayo, nin huli sa saindang prosperidad ki Crsito.\n24 Asin ngonian, ining ika-dos siyentos asin enot na taon nagkaigwa nin pagpopoon sa pag-iriba ninda na pinagpalangkaw sa kapaabaw-abawan, arog kan pagsusul-ot nin marahalon na bado, asin gabos na manera nin mapipinong perlas, asin kan mga mapinuhon na mga bagay nin kinaban.\n25 Asin magpoon sa panahon na idto padagos na an saindang mga pagrugaring asin an saindang pagsaradire bako nang para sa gabos na pag-iriba ninda.\n26 Asin sinda nagpoon na magkabaranga segun sa mga klase; asin sinda nagpoon na sa pagtugdok nin mga simbahan para sa saindang mga sadire tanganing kumita, asin nagpoon na sa pagsikwal sa tunay na simbahan ni Cristo.\n27 Asin ini nangyaring naglipas na kan ika-dos siyentos asin sampulong taon an nakaagi na nagkaigwa nin kadakul-dakul na mga simbahan sa kadagaan; iyo, nagkaigwa nin kadakul na mga simbahan na nagpapabantog na bisto an Cristo, alagad saindang pinagsikwal an kadakul na parte kan saiyang ebanghelyo, na tanganin baya saindang naresibe pa an kadakul na manera nin karigsokan, asin naghimo kan bagay na sagrado sa saiya na sa sainda ini nanggad pinagbawal nin huli ta bakong maninigo.\n28 Asin ining simbahan nagdakul nin grabeng gayo nin huli sa kadaendatahan, asin nin huli sa kapangyarihan ni Satanas na iyo an may pugol kan saindang mga puso.\n29 Asin giraray, nagkaigwa pa nin sarong simbahan na nagsisikwal sa Cristo; asin saindang pinagpersiger an tunay na simbahan ni Cristo, nin huli kan saindang kapakumbabaan asin kan saindang pagtutubod ki Cristo; asin saindang kinaka-oongisan sinda nin huli sa kadakul na mga milagro na ipinagpahiling sa pag-iriba ninda.\n30 Kun kaya sinda nag-ehersisyo nin kapangyarihan asin autoridad na mangibabaw sa mga desipulos ni Jesus na kairiba ninda, asin saindang pinagkunkon sinda sa prisohan; pero sa paagi nin kapangyarihan kan tataramon nin Diyos, na yaon sa sainda, an mga prisohan nagkabaraak sa duwa, asin sinda nagruluwas sa paggigibo kan mga darakulang milagro sa pag-iriba ninda.\n31 Daeng pagkukulang, asin maski na ngani kaining kadakul na mga milagro, an mga katawohan nagpatagas kan saindang mga puso, asin nagmawot na garadanon sinda, magin arog sa mga Judio sa Jerusalem na nagmawot na gadanon si Jesus, na uyon sa saiyang tataramon.\n32 Asin saindang pinagtapok sinda sa nag-aagabaab na kalayo, asin sinda nakakaluwas na mayong kakundian.\n33 Asin sainda man na pinagtapok sinda sa kuweba kan mga mababangis na hayop, asin sinda nakikawat sa mga mababangis na hayop na arog baga nin sarong ake sa sarong kordero; asin sinda nakaruluwas gikan sa pag-iriba ninda, na mayong kakundian.\n34 Daeng pagkukulang, an mga katawohan nagpatagas kan saindang mga puso, nin huli ta sinda pinapangenotan nin kadakul na mga kapadean asin palsong mga propeta sa pagtugdok nin kadakul na mga simbahan, asin sa paggibo nin gabos na manera nin kadaendatahan. Asin saindang pinaghahampak an mga katawohan ni Jesus; pero an mga katawohan ni Jesus dae naghahampak sa pagbalos. Asin kaya sinda nagdikit sa daeng pagtubod asin karigsokan, sa taon-taon, magin sagkod sa duwang gatos asin treyntang taon an nakaagi na.\n35 Asin ngonian ini nangyaring naglipas sa taong ini, iyo, sa ika-dos siyentos asin treynta asin enot na taon, nagkaigwa nin sarong dakulaon na pagkakabaranga-banga sa pag-iriba nin mga katawohan.\n36 Asin ini nangyaring naglipas na sa taon na ini nagkaigwa nin pag-angat nin sarong mga katawohan na pinag-aapud na mga Nephita, asin sinda nagin totoong nagtutubod ki Cristo; asin sa pag-iriba ninda nagkaigwa sainda na pinag-aapod na mga Lamanita--- mga Jacobita, asin nga Josephita, asin mga Zoramita;\n37 Kun kaya an mga tunay na paratubod ni Cristo, asin an mga tunay na parasamba ni Cristo, (kairiba ninda iyo an tulong mga desipulos ni Jesus na natada) na pinag-apod na mga Nephita, asin mga Jacobita, asin mga Josephita, asin mga Zoramita.\n38 Asin ini nangyaring naglipas na sinda na nanikwal sa ebanghelyo pinag-aapod na mga Lamanita, asin mga Lemuelita, asin mga Ishmaelita; asin sinda dae nagdikit sa mayong pagtubod kundi sinda nagboot na magrebelde kontra sa ebanghelyo ni Cristo; asin sinda na nagtutukdo sa saindang mga kaarakian na sinda dae dapat na magtubod, na arog kan saindang mga ama; na gikan sa kapinunan, nagdikit.\n39 Asin ini nin huli kan karigsokan asin abominasyon kan saindang mga ama, magin arog pa kaidto sa kapinunan. Asin sinda pinagtukdoan na tanganing maongis sa mga kaarakian nin Diyos, magin arog sa mga Lamanita na pinatukdoan na maongis sa mga kaarakian kan Nephi gikan pa sa kapinunan.\n40 Asin ini nangyaring naglipas na duwang gatos asin kuwarenta asin apat na taon an nakaagi na, asin kaya iyo man an mga pangyayari sa mga katawohan. Asin an mga grabe pang marigsok na parte kan mga katawohan nagin makusog, asin nagin mas grabe pang gayo an numero kesa mga katawohan nin Diyos.\n41 Asin sinda padagos na nagtuturugdok nin mga simbahan para sa saindang mga sadire, asin nagdudulot sainda nin gabos na manera kan mahahalagang mga bagay. Asin kaya duwang gatos asin singkuwentang taon an nakaagi na, asin man duwang gatos asin saisyentang taon.\n42 Asin ini nangyaring naglipas na an maririgsok na parte kan mga katawohan nagpopoon giraray sa pagtutugdas nin mga sikretong panunumpa asin mga kumbinasyon ni Gadianton.\n43 Asin an mga katawohan na pinag-aapod na mga katawohan ni Nephi nagpopoon na mapagpalangkaw sa saindang mga puso, nin huli kan saindang sobra kadakul na mga kayamanan, asin nagin mga mayong kamugtakan na arog kan saindang mga katugangan, an mga Lamanita.\n44 Asin pagpoon kaining panahon na an mga desipulos nagpopoon na magmundo para sa mga kasalanan kan kinaban.\n45 Asin ini nangyaring naglipas na kan ika-tulong gatos na taon an nakaagi na, pareho na an mga katawohan ni Nephi asin an mga Lamanita nagin mas grabeng gayo an karigsokan na arog man sa iba.\n46 Asin ini nangyaring naglipas na an mga tulisan ni Gadianton nagkaralat sa bilog na lalawgon nin kadagaan; asin mayo ni sarong matanos laen lang ining mga desipulos ni Jesus. Asin bulawan asin plata na sinda nagtitipon nin abunda, asin nagpasasa sa gabos na manera nin paggamit.\n47 Asin ini nangyaring naglipas na pagkatapos in tulong gatos asin limang taon na nakaagi na, (asin an mga katawohan yaon pa man sa karigsokan) si Amos nagadan; asin an saiyang tugang na lalake, si Ammaron, iyo an nagtago kan rekord bilang karibay.\n48 Asin ini nangyaring naglipas na sa ika-tulong gatos asin beynteng taon na nakaagi na, si Ammaron, bilang pasabong kan Banal na Espiritu, iyo an nagtago kan mga rekord na mga sagrado --- iyo, magin an gabos pang sagradong rekord na pinagpasapasa gikan sa sarong henerasyon pasiring sa sarong henerasyon, na mga sagrado--- magin sagkod sa ika-tulong gatos asin beynteng taon gikan pa sa pag-abot ni Cristo.\n49 Asin saiyang pinagtago an mga ini para sa Kagurangnan, na tangani baya sinda managboan sa katadaan kan harong nin Jacob, uyon sa mga propesiya asin mga promisa nin Kagurangnan. Asin kaya iyo ini an tapos kan rekord ni Ammaron.\n# posted by Unknown @ 6/19/2006 09:25:00 AM


Doceng taon nang ordinansa pinaturog sa kawaran fondo\nPigmamando kan sarong ordinansa sa Sangguniang Panlungsod kan Ciudad nin Naga an house numbering alagad doceng taon na an nakaagi dai na-iimplementar kan jefe ejecutivo huli ta dai pigtatagamahan nin fondo.\nIni an pigbuyagyag ni Consejal Salvador Del Castillo sa saiyang privileged speech sa sesyon regular kan SP kan Marso 28 asin saiyang hinahagad sa pag-iriba sa consejo dapat tagamahan nin P5 milyon para sa masunod na 2018 annual budget.\nAn ordinanansa numerado 2005-08 nagmamando para sa house numbering sa gabos na mga residencia sa viente sieteng barangay kan ciudad asin kaipuhan an P14 milyon na prosupuesto, inabot na nin doceng taon ngonian na 2017 dai pa natatagamahan nin fondo, alagad pigrecomendar kan consejal na dawa P5 milyon tawan nin prioridad sa masunod na annual budget.\nDakulang bagay an ordinansa na makakatabang sa ano man na pag-responde kun igwang emerhencia arog kan paglamasa kan bagyo ta madaling mahanap an harong maging sa mga insidente\nnin kasulo sa barangay.\nAn sangguniang bilang nagrereparo kun na-iimplementar an pinasar na mga ordinansa, kaipuhan nang marealisar ini sa masunod na taon mientras na igwa man sanang pueding kuanan nin fondo an City Hall, sabi pa kan consejal.\nAfuera kan sinambit na ordinansa kun rerepasohon an gabos na mga napasar na ordinansa kan SP, dakul pa an dai na-iimplementar dawa igwa nang pigcrear na task force ordinansa an City Hall.\nNapag-araman sa Naga City Police Office (NCPO), an isyung ini haloy na nindang hinahalat na ma-implementar mantang makakatabang pa ini sa campaña contra sa operasyon kan ilegal na droga maging paghanap kan mga suspechado sa mga kriminal na aarestaron.\nMaging an Liga nang mga Barangay pabor na ipasunod na an sinambit na ordinansa nganing madali nindang maaraman an mga pangaran kan familia na nag-eestar sa saindang lugar.


Home / Manila / Nation / National / Ombudsman / Sandiganbayan / 71% kan reklamo sa Ombudsman, nai-file sa Sandiganbayan\n71% kan reklamo sa Ombudsman, nai-file sa Sandiganbayan\nBicol Standard Newspaper Monday, February 04, 2019 Manila, Nation, National, Ombudsman, Sandiganbayan\nMANILA -Nasa 71% kan mga reklamo na isinansangat sa Office of the Ombudsman an naka-abot sa Sandiganbayan kan 2018, sabi sa annual report kan Anti Graft Court.\nAn Ombudsman nag file nin 739 na caso sa kabilogan kan nagtalikod na taon -- an limang bulan digdi, si Ombudsman Samuel Martirez na an nakatukaw sa pwesto.\nSegun sa pahayag ni Martirez nagsugo siya sa officina na mag gibo nin imbentaryo kan gabos na caso sa lindong kan fact-finding investigation, an nag order kan dismissal kan dismissal kan mga reklamo na labing sarong taon na an naka agi, "without prejudice" sa pag file guiraray kan caso.\nPoon kan pagtukaw ni Martirez sa pwesto, dakul na an saiyang inaprobaran na caso na imbuelto an mga nakatukaw na official kan gobierno, na parte kan mga nawalat na reclamo asin backlog kan panahon ni dating Ombudsman Conchita Carpio Morales.\nAn pagbalga kan Anti-Graft and Corrupt Practices an nanginotan sa numero kan mga casong pig file kan 2018 na may 341 gabos, sunod an malversation na 144, asin falsification na 115 an numero.\nMientrastanto, dinismiss kan Sandiganbayan an nagkapirang caso kan sarong taon, na nag abot sa 15%.\n71% kan reklamo sa Ombudsman, nai-file sa Sandiganbayan Reviewed by Bicol Standard Newspaper on Monday, February 04, 2019 Rating: 5


1 Juan 4 | Bibliya Online | New World Translation\nKun paano babaluon an ipinasabong na mga kapahayagan (1-6)\nKun paano dapat midbidon asin kamutan an Diyos (7-21)\n“An Diyos pagkamuot” (8, 16)\nSa pagkamuot mayo nin takot (18)\n4 Mga namumutan, dai kamo magtubod sa lambang ipinasabong na kapahayagan* kundi baluon nindo an ipinasabong na mga kapahayagan* tanganing mahiling nindo kun baga an mga iyan gikan sa Diyos, huli ta dakul na mga bakong tunay na propeta an nagralataw sa kinaban. 2 Ini an paagi para maaraman nindo kun baga gikan sa Diyos an ipinasabong na kapahayagan: An lambang ipinasabong na kapahayagan na minimidbid na si Jesu-Cristo nagdatong bilang tawo* sarong kapahayagan na gikan sa Diyos. 3 Alagad an lambang ipinasabong na kapahayagan na dai minimidbid si Jesus bakong gikan sa Diyos. Saro pa, iyan an ipinasabong na kapahayagan kan anticristo na nadangog nindo na maabot, asin ngunyan itinataram na iyan sa kinaban. 4 Naggikan kamo sa Diyos, mga namumutan kong aki, asin dinaog nindo sinda, huli ta siya na kasaro nindo mas urog kisa saiya na kasaro kan kinaban. 5 Naggikan sinda sa kinaban; iyan an dahilan kaya nagtataram sinda nin mga bagay na gikan sa kinaban asin an kinaban nagdadangog sa sainda. 6 Naggikan kita sa Diyos. An siisay man na nakakamidbid sa Diyos nagdadangog sa sato; an siisay man na bakong gikan sa Diyos dai nagdadangog sa sato. Sa paaging ini niyato mahihiling an kalainan kan ipinasabong na kapahayagan nin katotoohan sa ipinasabong na kapahayagan nin kaputikan. 7 Mga namumutan, padagos tang kamutan an lambang saro, huli ta an pagkamuot gikan sa Diyos, asin an siisay man na namumuot iminundag gikan sa Diyos saka midbid an Diyos. 8 An siisay man na dai namumuot dai nakakamidbid sa Diyos, huli ta an Diyos pagkamuot. 9 Kun manungod sa sato, an pagkamuot nin Diyos nahayag sa arog kaining paagi: isinugo nin Diyos sa kinaban an Saiyang bugtong na Aki tanganing magkamit kita nin buhay paagi sa saiya. 10 Iyo, nahayag an siring na pagkamuot bako dahil namutan niyato an Diyos kundi dahil namutan niya kita asin itinao niya an saiyang Aki bilang atang para sa satong mga kasalan tanganing makamtan niyato an pabor nin Diyos.* 11 Mga namumutan, kun namutan kita nin Diyos sa arog kaining paagi, may obligasyon man kitang kamutan an lambang saro. 12 Mayo nin siisay man na nakahiling sa Diyos kasuarin man. Kun padagos niyatong mamumutan an lambang saro, an Diyos magdadanay na kaibanan niyato asin an saiyang pagkamuot mahihiling sa lubos na paagi sa tahaw niyato. 13 Aram niyato na nagdadanay kitang kasaro niya asin na siya nagdadanay na kasaro niyato huling itinao niya sa sato an saiyang espiritu. 14 Dugang pa, nahiling niyato mismo asin nagpapatotoo kita na isinugo kan Ama an saiyang Aki bilang Paraligtas kan kinaban. 15 Kun an siisay man minimidbid na si Jesus an Aki nin Diyos, an Diyos nagdadanay na kasaro niya asin siya nagdadanay na kasaro nin Diyos. 16 Asin naaraman niyato na namumutan kita nin Diyos asin kumbinsido kita kaiyan. An Diyos pagkamuot, asin an saro na danay na nagpapahiling nin pagkamuot nagdadanay na kasaro nin Diyos asin an Diyos nagdadanay na kasaro niya. 17 Sa paaging ini an pagkamuot mahihiling sa lubos na paagi sa tahaw niyato, tanganing sa siring makapagtaram kita na may kumpiyansa* sa aldaw nin paghukom, huli ta sa kinaban na ini kita mismo kapareho ni Cristo. 18 Sa pagkamuot mayo nin takot, huling hinahali nin lubos na pagkamuot an takot, palibhasa an takot nakakapugol sa sato. Tunay nanggad, an saro na natatakot mayo pa nin pagkamuot sa lubos na paagi. 19 Kita namumuot, huli ta inot niya kitang namutan. 20 Kun sasabihon nin siisay man, “Namumutan ko an Diyos,” alagad ta nauungis siya sa saiyang tugang, saro siyang putikon. Huli ta kun an saro dai namumuot sa saiyang tugang, na nahihiling niya, dai man niya magigibong mamuot sa Diyos, na dai niya nahihiling. 21 Asin ini an saiyang tugon sa sato, na an siisay man na namumuot sa Diyos dapat man na mamuot sa saiyang tugang.\n^ Sa literal, “lambang espiritu.”\n^ Sa literal, “an mga espiritu.”\n^ Sa literal, “nagdatong sa laman.”\n^ O “magkaigwa kita nin kumpiyansa.”


Home / Camarines Sur / Milaor / Naga City / News / Marriage contract, rehistro, kaipohan kun masuno sa motorsiklo\nMarriage contract, rehistro, kaipohan kun masuno sa motorsiklo\nBicol Standard Newspaper Wednesday, July 15, 2020 Camarines Sur, Milaor, Naga City, News\nNAGA CITY (Bicol Standard) -- Kun gusto kang maglaog sa Ciudad kan Naga,\nalagad nakasuno sa motorsiklo, pasegorohon na dara mo an marriage contract nindo.\nKun mayo kan documentong ini, dai tutugogan na makabaktas sa linderos kan ciudad, sabi sa patanid.\nAn lokal na gobierno digdi, hirit na ma-implementar kan border control, sa paagui kan team na pinapamayohan ni P/Lt. Roderick Macararanga, na iyo an natukahan na magsuperbisar sa boundary kan Naga asin Milaor, Camarines Sur.\nSa report na naguno hale sa City Hall, pigmamanda kan ciudad na sa gabos na panahon mag sunod kan health protocol, arog kan pag sulot nin face mask; kun nakasuno sa motorsiklo, kaipohan igwa sinda nin plastic barrier sa pag-ontanan kan driver asin kan agom na nakasuno.\nSiring man, darahon an prueba na mag agom sinda, arog kan marriage contract na kasal sinda.\nSi Macararanga nagpahayag man na kaipohan dara man kan driver an gabos na lehitimong documento kan motorsiklo na linulunadan kan mag-agom.\nNaghagad nin kapatawadan an pulis sa strikto nindang implementasyon kan reglamentong ini, ta base man sana ini sa kasuguan ni Mayor Nelson Legacion, na an obheto mayong maolakitan kan helang na COVID-19.\nMarriage contract, rehistro, kaipohan kun masuno sa motorsiklo Reviewed by Bicol Standard Newspaper on Wednesday, July 15, 2020 Rating: 5


An komedya ni Vicente Ramirez sinurat kan 1948 sa Carangcang, Magarao, Camarines Sur\nAn komedya o moro-moro (hale sa Gryegong: κωμῳδία, kōmōidía)sarong drama sa pormang berso na nagpapahiling kan buhay-buhay, pagkamoot, asin ralaban pulitika kan mga Moro (na iyo an usong apod sa Moslem sa Filipinas) asin tangina yawa jud kaayo gudKristiano. Gikan ini sa Kastilang comedia na uso kan ika-16 na siglo. Sa teatro nin Gryegong komedya an pinapasale iyo an pagdingkilan nin duwang grupo o sosyedad sa paaging makangisi o makahadit. Alagad an komedya sa paglakop kaini nasentro parati sa dai pagkasinarabotan kan mga muslim sa mga kristyanong kahadean sa europa sa panahon na antigo. Totoo may elementong personal an istorya ta naitok ini sa buhay nin duwang personahe, parati mga prinsipe o ginoo.\nAn "komedya" pwede nagtotomoy kan modernong drama na nagtataong-buhay sa entablado kan dingkilan kan duwang persona dapit sa pagkamoot o siplingan kan mga personahe sa sarong istorya piglaladawan an dai pagkanuruto o dai pagkakuruanan huli sa iba-iba an mga intereses na pigtutulod.\nSa Filipinas an komedya iyo an naserbing lingaan kan banwaan tuyong piyesta asin an entablado na ginagamit bakong permanente. Gibo sa kawayan asin mga pala'pa nin niyog, ini tinutugdok kun nagdadangadang na an piyesta. An istorya nasentro sa relasyon kan mga Moslem sa mga Kristiyano saka saro sa popular na tema igdi iyo an pagkamoot nin sarong Kristiyanong lalake sa sarong daragang Moslem kun bako man an istorya manongod sa pagbawe kan hokbong Kristiyano sa mga lugar na nasasakop kan mga Moslem.\nSa kawa'ran pa nin radyo o telebisyon, an komedya popular pa sa mga pwera o mga baro-banwaan kun piyesta mala ta mga 1940, lampas nang apat na dekada nagharale na an mga Espanyol asin mga Amerikano na an kagsakop, an komedya sinusurat asin dinadalan pa.\nNagkapira sa mga midbid na parasurat nin komedya iyo sinda Sabas Armenta na kagsurat kan Comedia ni Hadeng Grimaldo sa Reinong Irlanda, Juan Miraflor kan Drama en Comedia de la Vida Conde Urbano asin Vicente Ramirez kan Comedia qui Constantino.\nFernández, Doreen Palabas: essays on Philippine theater history, Ateneo de Manila University Press, 1996\nRealubit, Maria Lilia Bikol Literature in the Philippines\nPinaghugot gikan sa "https://bcl.wikipedia.org/w/index.php?title=Komedya&oldid=198680"\nHuring pigliwat an pahinang ini kan 15 Oktobre 2020, alas 05:06.


Committee on Health nag-apelo sa paglaban sa ‘‘deadly virus’’\nAn Chairman kan Committee on Health sa Sangguniang Panlungsod kan Ciudad nin Naga nagpagirumdum sa lambang residentes asin opisyales de barangay kan ciudad na maging responsable sa pagsunod sa minimum health and safety protocols nganing maibitaran an pag-ulakit kan Coronavirus disease (Covid-19).\nSi Consejal Sonny Rañola nagpahayag an ciudad na ini kabale sa 15 mga banwaan sa Camarines Sur na pigrerecomendar kan Department of Health (DOH) Bicol na ipasa-irarum sa General Community Quarantine (GCQ) na puedeng ma-apektaran an dalagan kan economia asin limitasyon kan mga hiro kan tawo sa tahaw kan padagos na paglangkaw kan caso sa Covid-19.\nSunod-sunod an paglangkaw kan caso na inaabot na nin 30 hasta 37 caso kan nakaaging semana nin huli kaini kaipuhan an cooperasyon kan lambang namamanuan, sabi pa kan consejal.\nAn Screening Team kan City Hall na pigdestino ni Alcalde Nelson Legacion sa Del Gallego Border sagcod na nagbugtak nin personajes na in-charge sa pagconducir nin antigen test dakulang bagay nganing masara an mga nagpupuroling locally stranded individuals asin kun magpositivo sa virus deretso na sa isolation center.\nPosibleng igwang nakakalusot na returning residence hale sa National Capital Region (NCR) na epicenter kan Covid- 19 alagad nag-apelo si Consejal Rañola sa mga residentes kan barangay asin opisyales de barangay na isombong sa local IATF nganing ma-aksyonan.\nAn pag-monitor kan mga returning residence imporanteng marhay nganing malikayan an paglakop kan virus sa sarong barangay maging sa saindang familia.\nSaludo si Rañola sa Liga ng mga Barangay sa Ciudad nin Naga na pinamamayohan ni Consejal Antonio Beltran na nagiging katuwang kan lokal na gobierno nganing ma-enganyar an mga senior citizen asin mga residente kan barangay nganing ipaliwanag kun tano ta kaipuhan magpatudok nin bakuna.\nSa enot na survey kan Barangay Health Workers sa mga barangay kan ciudad an resulta dakul pa an ‘‘undecided’’ sa pagpa-bakuna alagad luway-luway nang na-iintindihan kan comunidad. (DPAureus)


Taksonomiya - Wikipedia\nSa biyolohiya, an taksonomiya (Ingles: taxonomy, gikan sa Suanoy na Griyegong taramon na τάξις (taxis) 'pagpakarhay', asin -νομία (-nomia) 'paagi') iyo an siyentipikong pag-aadal nin pagngaran, pagtao nin kahulugan, asin pagklasipika nin grupo kan mga biyolohikal na organismo base sa saindang pararehas na karakter.\nAn basehang iskema kan modernong klasipikasyon, Nagkapirang mga lain na lebel an pwede pang gamiton; an dominyo, an pinakahalangkaw na lebel nin buhay, iyo parehas na bago asin bako pang bilog na pig-aako.\nAn mga organismo iyo nagugrupo sa mga taxa (sararoan: taxon) asin an mga grupong ini iyo pigtatawan nin sarong taksonomikong rango; an mga grupo nin mga nasambit na rango iyo pwedeng masararo para makamokan nin mas inklusibong grupo nin mas halangkaw na rango, para dagos na makahimo nin sarong taksonomikong hirerkiya. An mga prinsipal na rango sa modernong paggamit iyo an dominyo, kahadean, phylum (an "dibisyon" iyo minsan ginagamit sa botanika bilang karibay kan phylum), klase, order, pamilya, asin espesye. An Suwekong botaniko na si Carl Linnaeus iyo an pigbibistong kagmokna kan presenteng sistema nin taksonomiya sa paghaman niya kan nakarangong sistema na "Taksonomiyang Linanyo" (Linnaean taxonomy). Ini iyo nagkakategorisa sa mga organismo asin nomenklaturang binomyal para sa pagngaran nin mga organismo.\nSa pag-uswag sa teorya, datos, asin analitikal na teknolohiya kan mga biyolohiyal na sistemitika, an sistemang Linanyo iyo naliwat pasiring sa sistema nin modernong biyolohikal na klasipikasyon para sa pagpapahiling nin mga ebolusyonaryong relasyon sa mga organismo, parehas sa nabubuhay asin nawara na.\nAn Wikimedia Commons igwa nin medya dapit sa Taxonomy (biology).\nKinua sa "https://bcl.wikipedia.org/w/index.php?title=Taksonomiya&oldid=204174"\nLast edited on 10 Abril 2021, at 10:55\nHuring binago an pahinang ini kaitong 10 Abril 2021, alas 10:55.


Testing, sealing kan VCMs sa CamSur, ‘successful’\nOcampo, Camarines Sur. Dai nag-aberiya an mga ginamit na vote counting machines (VCM) sa ginibong final testing and sealing (FTS) sa banwaan na ini na igwang 39 clustered precinct kan veinte cinco mga barangay para sa maabot na pirilian sa Mayo 13.\n‘‘Successful’’ an FTS na pigparticiparan nin sampulong botantes sa precento, sabi ni Alex Marpuri, Election Officer kan munisipyo kan Ocampo asin opisyal na parataram kan Comelec Camarines Sur.\nSegun ki Marpuri digdi sa Camarines Sur sa banwaan nin Ocampo iyo an pig-enot na ginibo asin sa Ciudad nin Legaspi, sa provincia ni Albay magkasuhay na pigkunducir kan Lunes, Mayo 6. Nagasunod man sa iba pang mga banwaan sa CSur.\nKasoodma ginibo man sa Daraga, Albay na nasa Comelec control matapos likidaron si Party list Rep. Rodel Batocabe asin an saiyang police escort.\nSinabi pa na an envueltong sampulong botantes na nagboto sa polling center binilang nin manwal an balota asin pigkumpara sa resulta sa makinarya na nagparehas si resulta kan boto.\nAn ginamit na VCM winalat na sa escuelahan alagad igwang mga bantay na tanod asin miembros kan PNP. Katuyohan kan FTS nganing maaraman an accuracy asin kun functional an VCMs asin naheling kan publiko sa paagi kan mga nagparticipar na botantes, igwang mga watchers, miembros kan electoral board asin residentes kan barangay na naging testigos sa saindang testing, sabi pa kan Comelec.\nDinagdag pa kan Comelec na si saindang mga ginamit na opisyal na balota iyo man an gagamiton sa pirilian sa Mayo 13.\nAn testing asin sealing pigpunan na gibohon kan Comelec kan Mayo 6 hasta sa Mayo 11 sa manlaen-laen na rehiyon nganing amay nindang maaraman kun igwa pang problema sa mga gagamiton na makinarya. (dpa)


Brgy., SK elections dagos, sabi\nLiwat naman pigtutulod sa Camara-Baja an sarong house bill para sa ika-tolong veces na pag-uktaba kan Brgy. asin Sanggunian Kabataan (SK) elections alagad sinabi ni Congresista Gabriel H. Bordado Jr. kan tercer distrito kan Camarines Sur, vice chairman kan Committee on Government and Public Accountability sa ngonian dagos an nakatalaan na eleksyon sa Mayo 14, 2018 base aprobadong ley ni Presidente Rodrigo Duterte.\nSa pinaluwas na Comelec Resolution No. 10246 na nagpapako kan mga actividades asin peryodo kan mga pinagbabawal na gibohon sa panahon kan sarabay na Brgy asin SK elections nagtatalaan kan pagplantiar nin certifico de candidatura sa Abril 14 hasta sa Abril 20 asin an eleksyon sa Mayo 14 ngonian na taon, iyo ini an masusunod asin mayo pa kan sinasabing pag-uktaba naman kan pirilian, sabi ni Bordado.\nAlagad kan nakaging semana sinabi pa kan congresista kan tercer distrito kan CamSur nagplantiar nin bill si Congresista Johnny Pimentel kan Surigao na mag-uuktaba kan pirilian asin ini binasa na sa plenaryo o yaon pa sana sa first reading na maagi pa sa proceso asin debate sagcod na dedebatehan sa senado kun makalusot sa lower house.\n‘’Sa ngonian saro pa sanang propuestong an bill na pigplantiar ni Pimentel, chairman kan Committee on Good Government and Public Accountability alagad sagcod na dai pa inaaprobaran ini asin magiging ley sana kun aprobaran ni Presidente Duterte’’, sabi pa.\nSa paglibot-libot kan congresista sa saiyang distrito asin paki-juntahan sa opisyales de barangay saindang pigdadangod sa Comelec na dagos na an pirilian sa SK asin Brgy. elections mantang nagpapadagos na an mga pag-andam base sa calendar of activities asin peryodo kan mga pinagbabawal sa panahon kan pirilian na masikad an election period sa Abril 14 hasta sa Mayo 21.\nSi Alex Marpuri, opisyal na parataram kan Comelec Camarines Sur nagsabi padagos na an saindang ginigibong preparasyon sa pirilian mala ngani pigponan na kan Febrero 12 hasta Febrero 19, 2018 an ‘’period to constitute the members of the Electoral Board and Barangay Boards of Canvassers (BBOC).\nAn saindang trabajo mag-andam kan maabot na pirilian dawa igwang propuestong bill sa congreso sa pag-uktaba mantang nagsusunod sana sinda sa ley alagad kun liwat naman aaprobaran an ley masunod sana sinda, sabi pa kan Comelec.


KURPYU VS KOVIDO – Bicol Peryodiko\nKURPYU VS KOVIDO\nMedyo nataraka so kadaklan na mga obserbadores sa biglaang pagbawi kan lokal na govierno kan Virac sa almost 1 month ng curfew.\nSarong aldaw ini makalihis na magpahayag ning pagkontra si Mayor’s League President Peter “Boste” Cua sa plano kan Sangguniang Panlalawigan na gibuhon na provincewide ang curfew.\nAng obserbasyon kan SP, epektibo ang curfew asin saro ini sa mga solusyon sa nagpapadagus na pagdakul kan covid-19.\nSegun sa Mayor’s League President Cua, bako soboot epektibo ang curfew nin huli ta dai man nagbababa ang numero ning kaso ning covid-19 lalo na sa saiyang munisipyo, apwera kaini, bako soboot paborable sa mga negosyante na bukas kung banggi.\nDepensa kan alkalde, disiplina soboot ang kaipu asin higot na implementasyon down to the barangay kan minimum health protocols.\nBaranga ang komento kan mga nitizens sa pronouncement kan alkalde. Interpretasyon kan iba gare pinaburan ni Mayor Posoy Sarmiento si Mayor Cua.\nMienstrastanto sa intrevista kan Bicol Peryodiko, sinabi kan alkalde na bako ini basado sa tinaram ni Mayor Cua, kundi haloy na ining inagrangay kan nagkakapirang sector na apektado kan curfew lalo na ang mga negosyante na nalulugi asin posibleng magkaigwa nin retrenchment o magsarado.\nSegun sa lkalde, nagbaba na man soboot ang numero kan kaso sa Virac asin kung liwat na maglangkaw ini, may posibilidad na ibalik man guiraray ninda ang curfew sa alas 9. Paglilinaw kan alkalde existido man guiraray so 10pm na curfew sa mga menor.\nSegun sa impormasyon, dakul na talaga soboot na mga mina-agogoy na mga negosyante lalo na ang mga pambangging negosyo nin huli ta nawara so sarong parte kan saindang buhay.\nSa satong personal na opinion, bako kitang komporme sa pahayag ni Mayor Cua na wa epek ang curfew sa padagus na paglangkaba kan numero kan mga nagiging positibo. Ang lohika, kung sa ibong kan curfew dai napupurok ang paglobo kan kaso, how much more kung lalong daing curfew?\nKung bakong epektibo sa saiyang banwaan, posibleng bako ini ang sitwasyon sa ibang banwaan.\nSa banwaan ning Virac, namamate ta ang bentahe kan igwa ning curfew nin huli ta naminimisar ang paglamierda kan mga daing kurukarigos na mga pasaway na persona lalo na ang mga mahilig sa irinuman asin mga tambay sa kanto tanganing magtsirismisan.\nDakula ang bawas sa krimen, basado sa PNP asin bakong makulog sa payo kan mga pulis, tanod asin barangay officials na magsaraway asin magbantay kan mga pasaway tanganing tsitaron ang dai nagsusulog ning mask o kung may mask dai nasa tamang pagkabugtak.\nGiven na ang sitwasyon na talagang daing disiplina ang kadaklan sa satuyang mga kabarangay, hanggang dai tamaan ning covid. Pero lalo na kung dai ning restriction?\nKung magiging discretion sa mga pasaway ang pag-uli nin matanga o maagahon hale sa mga aling-alingan maging sa mga public places, mas mamumugtak sa danger zone so ibang gaingat sa saindang pamilya.\nPrevention is better than cure, ika nga. Kung sa dikit na pagbawas nin numero kan covid maluwag kita nin todo, tibaad magiging perpetual problem na ang pandemic, partikular sa islang kayganda.\nMay punto ang Sangguniang Panlalawigan kung gabos na munisipyo igwa nin curfew asin dapat simultaneous ang oras tanganing may sarong polisiya.\nAnyway, may discretion ng SP tanganing mag-imponir kung sa pagheling ninda magkakanigo ang pagpapadagus kan curfew.\nAng pangontra sa mga pasaway iyo ang kamay na bakal asin ang pangontra sa mga easy go lucky sa paagui kan mahigot na restriction.\nNag-asegurar man si Chief of Police Tony Perez na papahiwason ninda ang police visibility sa sentro tanganing maminimisar ang daugs na paglobo lalo na ang pagsitar kan mga daing face mask. Igwa daa sinda nin darang facemask sa kada pagronda asin ang daing mask na nasisitar pinagtatawanan kan saindang operatiba.\nKung dai makooperar gabos sa minimum standard sierto y segurong back to square one permi kita sundo sa ngapit na panahon. Sana dai permi mangyari ang pagbaba nin dikit nin kaso asin ma-abante nin pirang kilometro, saen kita pupuroton mga kaperyodiko!


Pulis na “matulis” sinahutan nin rape kan 1 menor de edad - BICOL STANDARD | Bicol News\nHome Albay Bicol Police Report Pulis na “matulis” sinahutan nin rape kan 1 menor de edad\nPulis na “matulis” sinahutan nin rape kan 1 menor de edad\nLEGAZPI CITY—Sarong 17 anyos na daragita an nagreklamo na linupigan siya nin sarong pulis na nakadestino sa Provincia kan Albay.\nSa ginibong pagsiyasat kan mga awtoridad, naaraman na an magayon-gayon na daragitang si May (bakong tunay na pangaran), enot naging “textmate” ni PO2 Jeffrey de Vera, na iyong sinasahotan na may gibo kan pag-abuso saiya.\nSa pakipag-olay sa media, inako ni S/Supt. Mario Meneses, an Provincial Director kan Albay na nakaabot na manangad sa sainda an siring na informasyon asin pig-iimbestigaran na ngonian.\nBase sa natipon na mga pahayag, nagpoon an riribayan nin mga mahahamis na “text messages” kan nakalihis sanang pirang bulan.\nAlagad kan Oktubre, ngonian na taon, nangyari an dae piglalaoman.\nSabi kan magurang ni May, an saiyang daragita, na estudyante sa high school an nag sumbong na pigfuerza siya kan pulis na lupigan.\nMalinaw sa mga declarasyon, na an lumbod pang pagkadaraga ni May an dahilan kun kaya madali siyang nacombensir na makipaghelingan sa pulis.\nMientrastanto, pighahalat na sana ngonian an formal na pagsangat nin reclamong Rape sa victima.\nAfuera kan caso criminal na panlupig, pwede pang mag-atubang nin caso administratibo an pulis na pwedeng isangat sa National Police Commission (NAPOLCOM).\nHuli ta menor de edad an daragita pwedeng an saiyang mga magurang an mag sangat nin reclamo. (BICOLSTANDARD.COM)\nPulis na “matulis” sinahutan nin rape kan 1 menor de edad Reviewed by Bicol Standard on Thursday, December 11, 2014 Rating: 5


Vitiligo sa kamot\nVitiligo sa kublit na itom\nAn vitiligo sarong natnat na kondisyon sa kublit kun saen an kublit nawawara an pigmento kaini. Nangyayari ini kun an pigmento selula kan kublit dai na nag'aasir asin nagpupunsyonar. Daing gayo isi an talagang kawsa kan pangyari nin vitiligo. An pagsasaligsig nagsusuwestyon na pwede huli sa autoinmune, henetiko, nerbyos o sa virus. May kaso totoo nakakawsa ini kan pagkalahid sa ibang mga kemikal. Kabanga daa kan apektado kaini naduduktan dai pa naabot edad 20 pero an kadaklan nakukua ini bago aboton an edad 40.\nAn porsentahe sa populasyon kan kinaban na nagkakahelang nin siring sa kublit dai maabot sa 1%. Mayo pang aram na bulong nakakaomay nanggad kaini alagad igwang mga panlahid na nakakatahob kan mga pagkakabang sa kolor kublit. Igwa man remedyo na an kublit na normal pwede itapal sa lugar na may vitiligo. Saro pang remedyo iyo an pagpailaw sa ultra-violet na sirang sa lugar na apektado kasabay an paglahid nin krema.\nMga tandaan asin sintomas[baguhon | baguhon an source]\nAn pagkaigwa nin vitiligo naririsa tolos sa mga patse-patseng lugar nin kublit na mayong pigmento nahihiling sa pagkapu'saw o pagkaputi kaini na risang iba sa kolor sa ibang parte kan kublit, na garo na baga karabang sa kolor.Ini pating mga patseng ini napoon saradit sana alagad nagdadakula o naglalakop. Prominente ining magbutwa sa pandok, kamot asin takyag. An pagkawara' kan pigmentasyon mas partikular sa mga palibot kan mga lusotan sa hawak arog kan nguso, mata, susunghan, sa palibot kan ikinabuhay asin sa pusod. An mga pasyenteng nagsasapo nin siring na kondisyon naagi sa depresyon asin pagkabalde' sa saindang hitsura. Ini dai nakakaolakit sa anoman na pagkaduruta'an.\nAn vitiligo mas risa sa mga kulbit na mairom arog kan sa negro asin daing gayo reparo sa mas mapupu'saw na kublit dawa nalataw na gayo sa mga puti kun nabalad sa saldang.\nKinua sa "https://bcl.wikipedia.org/w/index.php?title=Vitiligo&oldid=161206"\nHuring binago an pahinang ini kaitong 11 Hulyo 2016, alas 08:12.


ASF, pagturador nakaka-apektar sasuplay nin karning orig sa mercado\nAn City Veterinarian Office kan lokal na gobierno kan Ciudad nin Naga nagbuyagyag na saro sa nakaka-apektar sa kakulangan nin suplay kan karning orig sa Naga City People’s Mall (NCPM) iyo an mga pagturador nin hayop na inaangkat digdi sa Naga asin Camarines Sur nganing darahon an buhay na orig sa Metro Manila.\nAfuera pa kaini, iyo an nangyaring ginaradan na ribo-ribong orig huli kan paglaog kan African Swine Fever (ASF) matapos i-depopulate kan Department of Agriculture (DA) asin National Meat Inspection Service (NMIS) nganing dai na maglakop an virus sa hayop.\nIni an mga pahayag ni Dr. Julius Elad. Jr., jefe kan CVO sa City Hall mantang nagrereclamo na an mga paratienda nin karning orig sa NCPM nin huli ta nagkulang-kulang an saindang suplay asin dificil pang makahanap nin buhay na orig.\nKinumfirmar ni Market Supt. Ramon Florendo kan NCPM an padagos na pagkulang-kulang nin karning orig sa meat section mantang kaipuhan ngunian na panahon nin Pasko asin naglalangkaw na an presyo sagcod na puedeng magsakat pa sa sobra sa P300 an kilo.\nAn lokal na gobierno kan ciudad mayo man nin ordinansa nganing bawalan maglaog an mga pakturador nin buhay na orig mala ngani igwa pang kasusyo nganing maghanap nin pinapabakal na hayop sa barangay.\nKan panahon na nagkaigwa nin ASF sa hayop sa Ciudad nin Naga temporaryong pigsara an Naga City Slaughter House para sa bubunoon na orig asin iba pang pagtaraig na mga banwaan huli kan epekto kan virus sa hayop.\nNagbukas sana an bunoan hayop sa barangay Del Rosario, Naga sarong bulan matapos magkulpa an ASF alagad naglakop man sa iba pang mga banwaan kan Camarines Sur.\nDawa saen na mga mercado sa Camarines Sur entero man kapa-kapa an negosyante mantang sagcod sa ngunian kulang pa nin suplay. (dpa)


Home / Bicol News / News / PNP, nagpagiromdom kan mga reglamento sa paputok\nPNP, nagpagiromdom kan mga reglamento sa paputok\nBicol Standard Thursday, December 12, 2013 Bicol News, News\nPILI, CSUR— Ipinaluwas kan PNP Provincial Office an mga pagiromdom manongod sa mga paputok na pwedeng gibuhon, ipabakal asin gamiton digdi.\nAn lista, na ibinase sa Republic Act 7183 o “An Act Regulating the Sale, Manufacture, Distribution and Use of Firecrackers and other Pyrotechnic Devices,” ipinublicar sa information guide na pinapalakop ngonian sa provincia.\nKabali sa mga legal na paputok iyo an baby rocket, bawang, El Diablo, Judas Belt, paper caps, pulling of strings, sky rocket o kwitis, an sadit na triangulo, butterfly, fountain, jumbo regular, luces, Mabuhay, Roman candle, sparklers, trompillo, whistle devices, mga pailaw o pyrotechnic devices, asin an iba pang mga klase na may exposive content na kapareho kan mga nasambit na paputok.\nMientrastanto, ipinapangalad man an paggibo, pagpabakal asin pag-gamit kan mga darakulaon na paputok arog kan Super Lolo, Giani Whistle Bomb, mga imported na paputok, mga paputok na may gabat na labi sa 0.2 gram, asin an mga paputok na sinasalak an sulfur asin chlorate.\nPeligrosong maray an mga paputok na ini, segun sa PNP, kaya makusog an saindang pangapudan na dai na an mga ini pag-gamiton.\nKaiba pa sa mga pagiromdom iyo an pag-kua nin permit o lisensya para sa mga boot maggibo, magpabakal, asin magpadalan nin fireworks display.\nPNP, nagpagiromdom kan mga reglamento sa paputok Reviewed by Bicol Standard on Thursday, December 12, 2013 Rating: 5


Si Ernest Hemingway\nSi Ernest Miller Hemingway (Hulyo 21, 1899 – Hulyo 2, 1961) sarong Amerikanong parasurat asin peryodista. An saiyang estilo nin pagsurat naiiba, diit sana kun magpaliwanag, asin malumanay kun magdoon. An siring na estilo nagimpluensyang gayo sa ika-20ng siglo nin pagsurat fiction, siring man an saiyang buhay na maadbentura asin an imahe niyang ipinaheling sa publiko. Kadakulan kan saiyang mga obra nagluwas kan mga taon 1920 asin kan mga taon 1950, asin naabot niya an kagasgasan kan saiyang karera kan makamtan niya an Premyo Nobel sa Literatura. Sinasabi na an mga karakter sa mga istorya niya awtentiko asin nanalmingan kan tunay na buhay mala ta an mga parabasa naaninag ninda an sadiri ninda sa mga istorya.\nKadaklan kan saiyang obra nagin mga klasiko sa Amerikanong literatura. Kan siya buhay pa, napalagda' niya an pitong nobela, kuleksyon nin anom na halipot na osipon, asin duwang prosa. Tolong nobela, apat na kuleksyon nin mga halipot na osipon asin tolong prosa an napublikar pa pakagadan niya.\nNagadan siya huli sa paghugot duman sa Idaho, Estados Unidos, na iyo man an kawsa kan pagkagadan kan saiyang ama asin tugang. \nMagkapira kan saiyang mga tinokda'[baguhon | baguhon an source]\nErnest Hemingway's collection of books, kan magadan na siya, may natipon siyang 7400 libro, natala' sa LibraryThing\nErnest Hemingway mga audiofiles (ginuno sa mga diskurso asin mga binasa)\nPicturing Hemingway: A Writer in His Time from the National Portrait Gallery\n↑ Paghugot niya http://www.ernest.hemingway.com/marywelsh.htm\n↑ Paghugot kan ama asin tugang niya http://www.imdb.com/name/nm0002133/bio\nKinua sa "https://bcl.wikipedia.org/w/index.php?title=Ernest_Hemingway&oldid=159061"\nHuring binago an pahinang ini kaitong 17 Nobyembre 2015, alas 03:15.


Colosas 1 — Watchtower ONLINE NA LIBRARYA\nLaog kan Colosas\nPasasalamat dahil sa pagtubod kan mga taga Colosas (3-8)\nPamibi para umuswag sa espirituwal (9-12)\nImportanteng marhay na papel ni Cristo (13-23)\nPagpapagal ni Pablo para sa kongregasyon (24-29)\nItinotokdo kan Biblia, p. 42\nRumani ki Jehova, p. 55-56, 232\nHilingon an “Hariging pasakitan” sa Glosaryo.\n1/15/2009, p. 28-29\nRumani ki Jehova, p. 146-147\nHilingon an “Sagradong hilom” sa Glosaryo.\nO “nag-aging mga panahon.” Hilingon an “Sistema nin mga bagay” sa Glosaryo.\n1 Hali ki Pablo, na sarong apostol ni Cristo Jesus paagi sa kabutan nin Diyos, saka hali man ki Timoteo na satuyang tugang, 2 para sa mga banal asin maimbod na mga tugang sa Colosas na kasaro ni Cristo:\nMapasaindo an daing kapantay na kabuutan asin katuninungan na hali sa Diyos na satuyang Ama.\n3 Pirmi kaming nagpapasalamat sa Diyos, an Ama kan satuyang Kagurangnan na Jesu-Cristo, pag ipinapamibi niyamo kamo, 4 huling nabaretaan mi an mapadapit sa pagtubod nindo ki Cristo Jesus asin an saindong pagkamuot sa gabos na mga banal 5 dahil sa paglaom na nakatagama sa saindo sa langit. Nadangog nindo kaidto an manungod sa paglaom na ini paagi sa mensahe nin katotoohan na iyo an maugmang bareta 6 na nakaabot sa saindo. Kun paanong an maugmang bareta padagos na nagkakaigwa nin bunga asin naglalakop sa bilog na kinaban, arog man kaiyan an nangyayari sa tahaw nindo puon kan aldaw na nadangog nindo asin naaraman nin lubos kun ano man nanggad an daing kapantay na kabuutan nin Diyos. 7 Iyan an nanudan nindo ki Epafras na samong namumutan asin kapwa uripon, sarong maimbod na ministro kan Cristo na kasalihid niyamo. 8 Ipinaisi man niya sa samuya an manungod sa saindong pagkamuot na kauyon kan espiritu.\n9 Iyan an dahilan kaya puon kan aldaw na mabaretaan mi iyan, dai kami nagpundo sa pagpamibi para sa saindo asin sa pagpakiulay na lugod mapano kamo nin tamang kaaraman mapadapit sa saiyang kabutan, kasabay an lubos na kadunungan asin espirituwal na pakasabot, 10 na sa siring makalakaw kamo nin maninigo para ki Jehova* tanganing lubos siyang mapaugma mantang kamo padagos na namumunga paagi sa lambang marahay na gibo asin padagos na nag-uurog sa saindong tamang kaaraman mapadapit sa Diyos; 11 asin lugod na an saiyang dakulang kapangyarihan magtao sa saindo kan gabos na kusog na kinakaipuhan nindo tanganing matagalan nindo an gabos na bagay na may pakatios asin kaugmahan, 12 mantang pinapasalamatan nindo an Ama, na nagpangyari sa saindo na magin kuwalipikadong mag-ako kan mana na para sa mga banal na yaon sa liwanag.\n13 Ilinigtas niya kita sa kapangyarihan kan kadikluman asin ibinalyo kita sa kahadian kan saiyang namumutan na Aki, 14 na huli sa sarong iyan napatalingkas kita paagi sa pantubos, na nangangahulugan nin kapatawadan kan satuyang mga kasalan. 15 Siya an ladawan kan Diyos na dai nahihiling, an panganay sa gabos na linalang; 16 huli ta paagi sa saiya an gabos na iba pang bagay linalang sa langit asin sa daga, an mga bagay na nahihiling asin an mga bagay na dai nahihiling, iyan man mga trono o mga pamamahala o mga gobyerno o mga awtoridad. An gabos na iba pang bagay linalang paagi sa saiya asin para sa saiya. 17 Saro pa, nainot siya sa gabos na iba pang bagay, asin paagi sa saiya an gabos na iba pang bagay nag-eksister, 18 asin siya an payo kan hawak,* an kongregasyon. Siya an kapinunan, an panganay hali sa mga gadan, asin sa siring, siya an saro na panginot sa gabos na bagay; 19 huli ta pinagmarhay nin Diyos na siya magin lubos sa gabos na bagay, 20 asin na paagi sa saiya mangyari an pakipag-ulian sa Saiya kan gabos na iba pang bagay, iyan man iyo an mga bagay sa daga o an mga bagay sa langit. An pakipagkatuninungan na iyan sa Diyos nagin posible paagi sa saiyang dugo na pinabulos niya sa hariging pasakitan.*\n21 Iyo, kun manungod sa saindo na dating napasuway asin mga kaiwal huling an mga isip nindo kaidto yaon sa mga gibong maraot, 22 pinangyari ngunyan nin Diyos na kamo makipag-ulian sa saiya paagi sa pisikal na hawak kan sarong iyan na nagadan, tanganing ikapresentar niya kamo sa atubangan niya na banal asin daing digta saka dai nanggad ikakaakusar— 23 siyempre, basta magdanay kamo sa pagtubod, na masarig na nakatindog sa pundasyon asin marigon, dai nairarayo sa paglaom na dara kan maugmang baretang idto na nadangog nindo asin na ihinulit sa gabos na linalang sa irarom nin langit. Ako, si Pablo, nagin ministro kan maugmang baretang ini.\n24 Nag-uugma ako ngunyan nin huli kan mga pagsakit ko alang-alang sa saindo, asin aram ko na an inaagihan kong mga kasakitan sa sakuyang hawak bako pang arog kalubos kan dapat kong agihan para ki Cristo. An pagsakit na ini para sa ikakarahay kan saiyang hawak, na iyo an kongregasyon. 25 Nagin ministro ako kan kongregasyon na ini kauyon kan responsabilidad na itinao sa sako nin Diyos para sa kapakanan nindo tanganing maihulit nin lubos an tataramon nin Diyos, 26 an mapadapit sa sagradong hilom* na itinago sa nag-aging mga sistema nin mga bagay* asin sa nag-aging mga henerasyon. Alagad ngunyan ihinayag iyan sa saiyang banal na mga lingkod, 27 asin pinagmarhay nin Diyos na paagi sa sainda maipahayag sa mga nasyon an dakulaon na kayamanan na yaon sa sagradong hilom na ini, an pagigi nindong kasaro ni Cristo, na iyo an basehan kan saindong paglaom na mapamuraway kaiba niya. 28 Siya iyo an satuyang ibinabalangibog, na sinasadol an lambang saro asin tinutukduan an lambang saro nin may lubos na kadunungan, tanganing ikapresentar niyato an lambang tawo bilang nakaabot sa kalubusan kan saiyang relasyon ki Cristo. 29 Sa katuyuhan na ini kaya ako nagpapagal nanggad, na maigot na naghihinguwa sa tabang kan saiyang kapangyarihan na mapuwersang naghihiro sa sakuya.


Si Congresista LRay Villafuerte kan segundo distrito kan Camarines Sur nagpahayag na an saiyang pagvotong Yes na ibasura an aplikasyon sa renewal sa franquicia kan ABS CBN Network huli kan nagkaperang mga dahilan asin base sa desisyon sa ginibong mga committee hearings sa isyu sa franquicia kan network.\nSaiyang pigbuyagyag na sa findings kan committee report kan Committee on Legislative Franchises nadiscobre an mga isyu sa citizenship kan network’s chairman Emeritus Gabby Lopez, alegasyon sa mga pagbalga sa labor laws, naging cuestionable an pigbabayad na buwis sa gobierno kun ikukumpara sa GMA 7, kabale na an isyu sa political bias asin iba pang mga reclamo.\nIni an mga mayor na dahilan kun tano ta dapat dai paboran ninda sa komite na maka-renew kan saindang franquicia an TV Network, sabi pa kan representante kan segundo distrito kan Camarines Sur.\nSi Villafuerte kabale sa 70 miembros kan komite na nagvotong Yes nganing dagos nang ibasura an aplikasyon kan franquicia kan TV Network.\nSa tolong mga Bicolanong lehislador na miembros kan komite unikong si Congresista Gabby H. Bordado Jr. an nagvoto nganing matawan giraray nin franquicia an higanteng TV Network mantang an AKO Bicol Party list Representative Alfredo Garbin ‘Abstain’ an voto.\nEnot nang pinaliwanag ni Bordado na an saiyang voto pabor sa renewal kan franquicia pinaagi niya sa mga consultasyon sa mga banwaan na sakop kan saiyang tercer distrito na an desisyon nagpapabor na dapat tugotan kan congreso na matawan liwat nin franquicia an network. Siya kabale sa onseng mga lehislador na nagvoto pabor sa renewal kan franquicia.\nAn Network nag-off air kan Mayo 2020 kasunod kan direktiva na sarahan kan National Telecommunication Commission matapos magpaso na an saindang veinte cinco años na franquicia.


Lagundi - Wikipedia\nMga dahon kan Lagundi\nAn mga bunga nin lagundi\nAn lagundi (Ingles, Vitex negundo, Linn, o, Simpleleaf chastetree) sarong tinanom na pambulong sa sipon, abo, hapo, kalentura asin rayuma. Maray man pampahale nin halod sa tulak, padulag sa mga insekto, pampakalma nin kulog, pampaatot, panpaihi, panpalumoy tobol asin pampatunaw. Sadit sana ining kahoy na nalangkaw mga 2-5 metro. An dahon kaini nabaranga sa baga limang morong matitipanas na an mga gilid giringgitingon (an ibang species mayong giringgiting totoo); an irarom kan dahon medyo mahibo'. An mga burak kaini nagkokolor asul o labanda na nabu'kad sa anoman na panahon kan taon asin an mga bunga niya narilitik kun hirinog na. Yaon ini nakukua sa mga gobgob na lugar. Napapadakul ini paagi sa pagtaldok nin pinutol na sanga.\n1 Mga iba pang pakinabang\nMga iba pang pakinabang[liwaton | liwaton an gikanan]\nAn pisog kinakakan paka-lâboni. An mga sanga-sanga pwedeng isungo. An saiyang lupnis asin mga giring nagagamit paggibong sildok. An saiyang dahon nataong asayti. An mga dahon kaini panggadan mga insekto mala ta itinatahob asin winawarak sa ibabaw kan saray na paroy ta ini pampadulag sa mga aloy, kuratsa, tanga o anoman na mga hayop-hayop. An mga dahon pandapog sa mga gatok o sa mga may arthritis na parte kan hawak, ini man anti-fungal asin antibacterial. An gamot nagagamit na pampapugol pag'ariya o pagbugris.\nTinutuboan[liwaton | liwaton an gikanan]\nAn tinanom na ini natubo sa hababa asin sa kasyahan na altitud saka lakop nanggad sa Filipinas, sa tropikal na parte kan Aprikang Subangan, sa Madagascar, sa Indya pasiring Hapon, hanggan pahabagat kan Malaya abot sa solnopan kan Polynesia.\nAn tinanom na lagundi Hinogkot 12-11-12\nPampakusog sa baga' asin sa katoy Hinogkot 12-11-12\nMga medikal na gamit kan lagundi Hinogkot 12-11-12\nPinaghugot gikan sa "https://bcl.wikipedia.org/w/index.php?title=Lagundi&oldid=184957"\nHuring pigliwat an pahinang ini kan 9 Setyembre 2019, alas 05:41.


Kinamumugtakan kan Nasugbu\nTagboan: 14°4′12″N 120°37′48″E Tagboan: 14°4′12″N 120°37′48″E\nEnero 31, 1947\n78,277 votantes (9 Mayo 2019)\nAn Nasugbu sarong primera klaseng banwaan sa probinsya kan Batangas, Filipinas. An designadong zip code kaini iyo 4231.\nSusog sa sensus kan 1 Mayo 2020, igwa ining 136,524 katawong nag-eerok digdi sa 30,482 kaharongan. Igwa ining sukol na 278.51 kilometro kwadrado.\nSimbahan nin Caleruega\nAn Nasugbu nababanga sa 44 na barangay.\nMga Katoliko an kadaklan kan mga Nasugbuguenos. Kaya dawa suway an gobyerno sa Simbahan, an piyesta, Desyembre 3, deklaradong daing opisina. An banwaan iyo an saro sa pinakaimportanteng sentro nin Katolisismo.\nIni sakop kan Arkedioseses nin Lipa. An patrona kaini iyo si San Francisco Xavier. Patrona naman si San Lorenzo Ruiz kan banwaan. An menoriya kaapil sa ibang relihiyon arog kan Iglesia ni Cristo, Mormon, asin mga inapod na Born-Again.\nPinaghugot gikan sa "https://bcl.wikipedia.org/w/index.php?title=Nasugbu&oldid=209310"\nHuring pigliwat an pahinang ini kan 12 Hulyo 2021, alas 14:51.


Yaon sain si Hesus sa laog kan tolong aldaw sa pagultanan kan saiyang kagadanan asin pagkabuhay liwat?\nHapot: Yaon sain si Hesus sa laog kan tolong aldaw sa pagultanan kan saiyang kagadanan asin pagkabuhay liwat?\nSimbag: Sinasabi sa 1 Pedro 3:18-19 na, “Huli ta si Kristo man nagtios nin makasaro manongod sa mga kasalan, an matanos manongod sa mga bakong matanos; tanganing madara niya kita sa Dios; huling siya ginadan sa laman, alagad binuhay sa espiritu; Na diyan man sana napaduman asin naghulit sa mga espiritu na nasa bilangoan.” An mga tataramon na “sa espiritu” sa bersikulo 18 eksaktong pareho an pakagamit kan tataramon na, “sa laman.” An tataramon na “sa espiritu” igwa nin relasyon sa tataramon na “sa laman.” An “laman” asin “espiritu” na nasambit iyo an laman asin espiritu ni Kristo. An mga tataramon na “binuhay sa espiritu” nangangahulugan na an pagdara niya kan kasalan kan sangkatauhan asin an saiyang kagadanan iyo an nagsuhay kan saiyang espitiru sa Ama (Mateo 27:46). Kan an paghugas ni Hesus sa kasalan kompleto nang natapos, an relasyon kan saiyang espiritu sa Ama nakabalik.\nPinapahiling sa 1 Pedro 3:18-22 an nagsusumpay sa pagultanan kan pagsakit ni Kristo (bersikulo 18) asin an saiyang kamurawayan (beriskulo 22). Si Pedro sana an nagtao nin malinaw na impormasyon manongod sa kun ano an nangyari sa pagultanan kan kagadanan asin pagkabuhay liwat ni Kristo. An tataramon na “naghulit” sa bersikulo 19 bakong arog kan mga ordinaryong tataramon na ginamit sa Bagong Tipan para sa pagsermon o pagtukdo kan ebanghelyo. An tataramon na ”naghulit” nangangahulugan nin pagpahayag nin mensahe. Si Hesus nagsakit asin nagadan sa krus, an saiyang hawak nagadan, asin an saiyang espiritu nagadan kan siya nagin kasalan. Alagad, an saiyang espiritu binuhay liwat asin isinuko niya sa Ama. Sosog ki Pedro, sa mga panahon sa pagultanan kan saiyang kagadanan asin kan saiyang pagkabuhay liwat, si Hesus nagpahayag asin nagdara nin mensahe sa mga “espiritu na nasa bilangoan.”\nSa pagpoon, inaapod ni Pedro an mga tawo bilang mga “kalag” asin bakong “espiritu” (3:20). Sa Bagong Tipan, an tataramon na “espiritu” ginagamit para sa mga anghel o demonyo, bakong para sa mga tawo. Siring man, mayong sinabi sa Biblia na si Hesus nagduman asin nagbisita sa impyerno. Sinasabi sa Mga Gibo 2:31 na si Hesus nagduman sa “Hades” (New American Standard Bible), alagad an “Hades” bakong impyerno. An tataramon na “Hades” ginagamit para sa lugar nin mga gadan, sarong temporaryong lugar kun sain an mga gadan naghahalat kan saindang pagkabuhay liwat. An Kapahayagan 20:11-15 (NASB asin sa New International Version) nagtatao nin malinaw na kaibahan kan “Hades” sa “impyerno.” An impyerno permanente asin pinal na lugar para sa mga taong nahukuman na mantang an “Hades” sarong temporaryong lugar sana.\nIsinuko kan satuyang Kagurangnan an saiyang espiritu sa Ama, nagadan, asin an panahon sa pagultanan kan saiyang kagadan asin pagkabuhay liwat, nagduman sa lugar kan mga gadan kun sain siya nagdara nin mensahe sa mga espiritu (posibleng ini mga inapon na nagkasalang anghel; hilingon sa Hudas 6) sa panahon pa bago kan pagbaha sa panahon ni Noe. Malinaw ini sa bersikulo 20. Dai sinabi ni Pedro kun ano an dinarang mensahe ni Hesus sa mga nakabilangong espiritu, alagad an mensahe bakong mensahe nin pagtubos mantang an mga nagkasalang anghel dai maliligtas (Hebreo 2:16). Posibleng an mensahe sarong deklarasyon nin kapangganahan laban ki Satanas asin sa saiyang mga kampon (1 Pedro 3:22; Colosas 2:15). Pinapahiling man sa Efeso 4:8-10 na si Kristo nagduman sa “paraiso” (Lukas 16:20; 23:43) asin dinara sa langit an gabos na nagturubod sa saiya bago pa an saiyang kagadanan. An teksto dai nagtao nin dakol na detalye manongod sa kun ano an nangyari, alagad dakol na mga madudunong sa Biblia nagtutubod na iyo ini an kahulugan kan “bihag an pagkabihag.”\nBakong malinaw sa BIblia kun ano an ginibo ni Hesus sa laog nin tolong aldaw sa pagultanan kan saiyang kagadanan asin pagkabuhay liwat. Pero garo pinapahiling na si Hesus nagdara nin mensahe nin kapangganahan sa mga nagkasalang anghel asin sa mga dai nagtubod sa saiya. An mahihiling tang katotoohan iyo na si Hesus dai nagtatao nin ikaduwang tsansa para sa kaligtasan. An Biblia nagsasabi na kita maatubang sa paghukom pag kita nagadan (Hebreo 9:27), bakong ikaduwang tansa. Mayo man nanggad nin malinaw na kasimbagan kun ano an ginibo ni Hesus sa laog nin tolong aldaw sa pagultanan kan saiyang kagadanan asin pagkabuhay liwat. Siguro saro sana ini sa mga misteryo na maiintindihan ta sana pag nakaabot na kita sa kamurawayan.


Viaje kan PNR sa Legazpi ibubuelta\nSaro sa pinakalomang train kan Philippine National Railways ginagamit sa regular na viaje aroaldaw sa rutang Ciudad nin Naga sundo sana sa Sipocot, Camarines Sur. (DPA)\nNag-aandam na an manijamiento kan Philippine National Railways (PNR) sa Bicol tanganing ibuelta an regular na viaje kan perrokaril haling Naga PNR Station abot sa Ciudad nin Legazpi na posibleng marealisar antes kan Peñafrancia fiesta sa Septiembre 2019.\nAlagad kaipuhan munang hirahayon an tulay sa Sariyaya, Quezon na iyo an aagihan nin mga kotse kan train haling Manila na iyo an gagamiton sa regular na viajeng Naga-Legazpi.\nSi OIC Manager Antonio Bare kan PNR Station sa Ciudad nin Naga nagpahayag sa Bicol Mail na pighahalat nalang ninda an pag-viaje kan crane na yaon sa Ciudad nin Naga pasiring sa Sariyaya, Quezon na iyo an gagamiton sa paghirahay kan tulay.\nKaipuhan madara sa Naga PNR Station an nagkaperang mga kotse tanganing madagos na an pigtalaan na pagbuelta kan viaje kan perrokaril pasiring sa provincia nin Albay, sabi pa ni Bare.\nAn crane guguyodon kan unikong makina kan Naga Station na iyo man an ginagamit kan commuter train sa Ciudad nin Naga.\nAn problema oras na magviaje an tren pasiring sa Quezon masususpende an viaje kan commuter train sa Camarines Sur na igwang regular na ruta haling Naga Station sundo sa Sipocot Station, sa banwaan nin Sipocot, CamSur.\nAaboton nin limang aldaw na temporaryong cancelado an viaje sagcod na dai pa na-ibubuelta an makina nganing magdalagan giraray an commuter train.\nNag-inspeksyon na an mga engineers kan perrokaril sa mga relis kaini pasiring sa Ciudad nin Legazpi asin mayo man nahelingan nin problema nganing makaulang sa pagbuelta sa viajeng Naga-Legazpi, segun pa sa pahayag sa BM kan OIC Manager.\nKun marealisar an viaje pasiring sa provincia nin Albay piglalaoman na dakul an mga pasajeros digdi huli ta barato an flete kumpara sa bus asin van mantang aaboton sana nin labing sarong oras an viaje.\nKan nakaaging taon nagpadagos an viaje sa rutang Naga-Legazpi alagad pinapundo kan manijamiento mientras na kulang nin kotse na iyo muna an ginagamit sa Manila.\nSa ngonian hinahalat pa kan PNR Bicol kun nuarin puponan an proyecto sa modernisasyon kan perrokaril kasunod kan enot na mga pahayag sa miembros kan media ni General Manager Junn Magno kan ini mag-atubang sa press conference kan bulan nin Mayo ngonian na taon.\nSinabi ni Magno na magkakaigwa nang Bicol Bullet Train Transport System sa irarum kan Build-Build-Build program ni Presidente Rodrigo Duterte mantang nagsikad na an rehabilitasyon kan PNR sa Lucena asin Quezon.\nAn fondo nagcacantidad nin P175 bilyon hale sa inutang kan gobierno Filipinas sa nasyon kan China.\nTarget ni Magno na matatapos an proyecto sa 2021 asin magiging operational sa 2022. (DPAureus)


Legacion vs Bongat vs Mendoza sa Naga?\nMaski bako nang Bicol regional center kan gobyerno nasyonal ngonyan pero an Naga iyo man giraray an puso kan Kabikolan ta an kinamumugtakan kaini sa mapa kan rehiyon iyo an parteng daghan kan ronang Kabikolan.\nSaka sa estorya kan nasyon na dai pwedeng ribayan poon 500 na taon na an naka-agui kan mag-abot si Magellan, an Naga na pig-ngaranan kadtong Nueva Caceres iyo an ikatolo sa mayor na ciudades kan nasyon sunod sa Cebu asin Manila.\nAn Diocesis kan Caceres na naka-centro sa Naga dakulaon na marhay ta an sakop kaini poon Samar abot Tayabas. Yaon pa digdi sa Caceres namumugtak an Patrona o Ina kan Kabikolan na si Nuestra Senyora de Penafrancia na an pista pig-cecelebrar kun bulan na Setyembre asin pigdadalaw nin milyones na debotos bako lang hali sa ibang parte kan Pilipinas kundi hali pa sa ibang nasyones kan kinaban.\nAn Naga iyo pa an centro kan negosyo sa Bikol sagkod ngonyan ta yaraon digdi an darakulang banko asin komersyo asin an Camarines Sur na kinamumugtakan kan Naga iyo an pinaka-dakulang provincia kan rehiyon, an Naga iyo man an pinaka-dakulang ciudad.\nAn populasyon kan Naga, Camarines Sur asin provincia kan Camarines Norte kun sasararoon haros parareho lang kan populasyon kan Sorsogon, Masbate, Catanduanes asin Albay patin kan mga ciudades kan Legazpi, Tabaco, Ligao, Sorsogon asin Masbate.\nKan 1976 panahon kan martial law napiritan si Presidente Marcos na idakit an regional center hali sa Naga pasiring Legazpi ta pigsururog-surugan siya kan mga war lords kadto kan Albay, Catanduanes, Masbate asin Sorsogon.\nSi Gobernor Felix Fuentebella na iyo an lider kan Kilusan ng Bagong Lipunan(KBL) asin si Alkalde Vicente P. Sibulo kan Naga asin si Mayor Melchor Villanueva kan Iriga City mayong naginibo kundi itogot an kahurutan ni Marcos.\nNagkariribok kadto ta rinibong empleyados/empleyadas kan gobyerno an pigbaralyo an opisina sa Legazpi pati an saindang mga pamilya. Palibhasa martial law dai sinda maka-kontra. Poon kadto sagkod ngonyan Legazpi City na an regional center kan Bikol.\nPero maski siring Naga, Camarines Sur man giraray an pinaka-matao, centro kan komersyo, centro kan relihiyon asin centro kan mass media.\nAn Naga nakaproducir nin Raul Roco, Jess Robredo asin Leni Robredo alagad an Albay pighahalat pa na magdakula man an estratura sa nasyon ni Congressman Joey Salceda.\nSa lado nin politika, an mga lideres sa Albay garo nag-oorolay-olay sana sinda Salceda, Al Francis Bichara asin Edcel Lagman.\nSa Sorsogon dating kontrolado kan mga Lee asin Frivaldo ngonyan naibuelta na sa mga Escudero.\nSa Masbate dati mga Espinosa an hadi ngonyan may mga dugong Tsino na an nagrereynar sa politika duman.\nSa Catanduanes man lobog na an mga Alberto niribayan na an liderato kan mga negosyante asin may dugong dayuhan.\nSa Camarines Norte naribayan na ni Gobernor Tallado asin Tagalog speaking politikos sinda Pimentel, Typoco, Padilla, Vinzons asin iba pa.\nDigdi sa Camarines Sur, Naga asin Iriga nagbago an timpla kan politika poon paka-Edsa revolution kan mag-abot na si Luis Robredo Villafuerte Sr. asin Jesse M. Robredo maski ngani an mga kingpins sa lambang distrito yaraon pa halimbawa an mga Alfelor sa Rinconada, Fuentebella sa Partido, asin Andaya sa primer distrito pero lalong nakagamot an pamilya ni LRV ta an saiyang aki na si LRay asin maku-apo na si Migs nasa poder pa asin tibaad saro pang maku-apo niya an magtukaw sa Kapitolyo sa 2022.\nSi Gobernor Migs na nakatolong touno na o siyam na taon sa pwesto bilang gobernador madalagan na sa Rinconada para congressman sangli sa mag-agom na Fortuno. An tugang na nguhod ni Migs na si Luigi na aki ni Lray iyo na man an malaban para bagong gobernador.\nSa ibong na lado, nagsararo nang pwersa sinda Andaya, Alfelor, Fuentebella asin si Dato Arroyo tanganing patumbahon an pusog na liderato o dinastiya kan mga Vilafuerte sa pinaka-dakulang provincia kan Bikol.\nPano na palan an Naga? Iyan an hapot.\nNaglilibot-libot na si encumbent Mayor Nelson Legacion. Aram niya pati an posibleng kalaban niya na si ex-Mayor John Bongat asin an mayamanon, puderoso asin dukot sa mga Robredo na si Tato Mendoza.\nSi Bongat may programa na pati sa radyo asin nagtatao nang serbisyong legal sa mga pobreng kleyente, an saiyang esposa na si Farah, dating first lady naglilibot naman asin si Tato Mendoza bukas an M Plaza asin mantinido an saiyang organisasyon political asin pigpapadakula pa an saiyang grupo.\nIgwa pa man ibang may aspirasyon arog kan grupo ni Luis Ortega pero mayong pwersa asin mayong kwarta. An sainda lang na ambisyon tapuson na an “Ubos kun ubos, Gabos kun gabos” sa politika sa Naga.\nSa ngonyan malinaw an kaabtan kan politika sa Albay asin pagtaraid na lugar pero sa Cam Sur, Naga asin Irriga malabo pa.\nKun ano an dadalaganan asin kun sain ni VP Leni Robredo iyo an madikta kan kumpas kan politika sa Camarines Sur.\nMag-gobernador daw si Leni? Gusto kan grupo na Andaya pero habo ni LRay asin kan mga Villafuerte.\nMagdagos daw maka-presidente si VP Leni? An simbag nasa kamot kan ISambayan ni justice Carpio, ni Manny Paquiao, ni Ping Lacson asin ni Isko Moreno.


Ano an boot sabihon kan mamundag na bago?\nAn Biblia may kasimbagan sa kahapotan na ini sa Juan 3:1-21. Kaulay kan Kagurangnan na si Hesu-Kristo si Nicodemo, sarong prominenteng Pariseo asin myembro kan Sanherdrin (namomoon sa mga Judio). Si Nicodemo duminolok ki Hesus sarong banggi tanganing maghapot.\nSinabi ni Hesus ki Nicodemo, “’Sa katotoohan, sa katotoohan, ako nagsasabi saimo, kun an tawo dae mamundag na bago, siya dae makakahiling kan kahadean nin Dios.’ Si Nicodemo nag sabi saiya ‘pano na an tawo mamundag kun siya magurang na? Makakalaog daw siya liwat sa tulak kan saiyang ina, asin mamundag?’ Si Hesus nagsimbag, ‘Sa katotoohan, sa katotoohan, ako nagsasabi saimo, ‘kun an tawo dae mamundag sa tubig asin sa Espiritu, siya dae makakalaog sa kahadean nin Dios. An mamundag sa laman, laman; an mamundag sa Espiritu, espiritu man’. Dae ka magngalas na ako nagsabi saimo. ‘Kamo kaipuhan na mamundag na bago’’” (Juan 3:3-7).\nAn tatarmon na “born-again” igwang boot sabihon na “mamundag hali sa itaas.” May pangangaipo si Nicodemo. Kaipuhan na mabago an saiyang puso – sarong espiritwal na pagbabago. Mamundag liwat, milagro nin Dios kun sain tinatawan nin buhay na daeng kasagkodan an sarong tawo na nagtotobod (2 Corinto 5:17; Tito 3:5; 1 Pedro 1:3; 1 Juan 2:29; 3:9; 4:7; 5:1-4, 18). Sinasabi sa Juan 1:12, 13 na an mamundag na bago boot sabihon “nagigin aki nin Dios” sa paagi kan pagtiwala sa pangaran ni Hesu-Kristo.\nMay mga naghahapot, “Tano ta kaipuhan na mamundag na bago an sarong tawo?” Sinabi ni Apostol Pablo sa Efeso 2:1, “Asin kamo binuhay niya kan kamo garadan pa huli kan saindong mga kalapasan asin kasalan”. Sa mga taga Roma sinurat niya, “Tan an gabos nagkasala, asin dae nakaabot kan kamurawayan nin Dios” (Roma 3:23). An mga parakasala gadan ispiritwal; pag sinda nag ako kan ispiritwal na buhay sa paagi kan pagtobod ki Hesus, ini inaapod kan Biblia na pagkamundag na bago. Ito sanang mga namundag na bago an nagkakaigwa nin kapatawadan kan saindang mga kasalan asin nagkakaigwa nin tamang relasyon sa Dios.\nPano iyan nangyayari? An Efeso 2:8-9 nagsasabi, “Ta huli sa biyaya kamo nakaligtas huli sa pagtobod; asin iyan bakong hale sa saindo, kundi balaog nin Doos. Bakong huli sa mga gibo, tanganing dae nin siisay man na managsag.” Pag an tawo naligtas, siya namundag na bago, nabuhay an espiritu, asin aki na ni Dios huli kan pagkamundag na bago. Sa pagtobod ki Hesu-Kristo, na binayadan niya an satuyang kasalan kan siya magadan sa krus, iyo an paagi nganing mamundag liwat. “Kaya kun an siisay man yaon ki Kristo, siya bagong linalang: an mga daan na bagay napara na; uya, sinda nagin bago!” (2 Corinto 5:17).\nKun ika dae pa nagtitiwala ki Hesu-Kristo bilang saimong paraligtas, sonodon mo an pasabong kan Espiritu Santo sa saimong puso. Kaipuhan mong mamundag na bago. Mamibi ka kan pamibi nin pagsolsol asin magin bagong linalang. “Alagad an gabos na nag arako saiya, tinawan niya nin kapangyarihan na magin mga aki nin Dios, sinda na mga nagtotobod sa saiyang ngaran: Na sinda namundag bakong sa dugo,ni sa boot nin laman, ni sa boot nin tawo, kundi sa Dios” (Juan 1:12-13).\nKun gusto mong akoon si Hesu-Kristo bilang saimong paraligtas asin mamundag na bago, uni an sarong pamibi. Rumdumon mo na dae ka maliligtas sa paagi kan pagpamibi mo kaini o iba pang mga pamibi. Sa pagtobod sana ki Hesu-Kristo asin sa ginibo niya sa krus ika maliligtas sa kasalan. An pamibing ini saro sanang paagi na maipahiling mo sa Kaguranganan an pagtobod mo asin pagpasalamat mo sa saiya sa pagtao niya nin paagi na ika maligtas. “Kagurangnan, aram ko na ako nagkasala tumang sa saimo asin dapat sanang padusahan pero inako ni Hesu-Kristo ang padusa na para sakuya nganing sa paagi sa pagtobod saiya ako mapatawad. Inaako ko an inoopreser mong kapatawadan asin ibinubugtak ko an sakuyang pagtiwala saimo para sa sakong kaligtasan. Inaako ko si Hesus bilang sakuyang personal na Paraligtas! Salamat sa saimong makangangalas na biyaya asin pagkaherak – an regalo na buhay na daeng kasagkudan! Amen!”